**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 03-НЫ ӨДӨР /БААСАН ГАРАГ/-ИЙН НЭГДСЭН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| ***1№*** | ***Баримтын агуулга*** | **Хуудас** |
| ***1*** | ***Хуралдааны товч тэмдэглэл:*** | 1-21 |
| ***2*** | ***Хуралдааны дэлгэрэнгүй тэмдэглэл:*** | 22-47 |
|  | 1. Хуулийн төслүүдийг эцэслэн батлах | 22-23 |
|  | 2.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл /Монгол Улсын 2021.01.25-ны өдөр хэсэгчлэн тавьсан хоригийг хэсэгчлэн хүлээн авсантай холбогдуулан боловсруулсан, анхны хэлэлцүүлэг/ | 23-28 |
| 3.Гурав.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд /Засгийн газар 2021.06.30-ний өдөр өргөн мэдүүлсэн, анхны хэлэлцүүлэг/ | 28-47 |

***Монгол Улсын Их Хурлын 2021 оны намрын ээлжит чуулганы***

***12 дугаар сарын 03-ны өдөр /Баасан гараг/-ийн***

***нэгдсэн хуралдааны товч тэмдэглэл***

Улсын Их Хурлын дэд дарга Т.Аюурсайхан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 76 гишүүнээс 39 гишүүн хүрэлцэн ирж, 51.3 хувийн ирцтэйгээр хуралдаан 10 цаг 15 минутад Төрийн ордны “Их хуралдай” танхимд эхлэв.*

*Чөлөөтэй: Ш.Адьшаа, Б.Баттөмөр, Д.Бат-Эрдэнэ, Б.Бейсен, Г.Дамдинням, Г.Занданшатар, Ц.Идэрбат, Ц.Мөнхцэцэг, М.Оюунчимэг, Л.Оюун-Эрдэнэ, Б.Пүрэвдорж, Ш.Раднаасэд, Б.Саранчимэг, Ж.Сүхбаатар, Ч.Ундрам, С.Чинзориг, Б.Чойжилсүрэн, Б.Энхбаяр;*

*Эмнэлгийн чөлөөтэй: Д.Сарангэрэл;*

*Тасалсан: П.Анужин, С.Батболд, Б.Жавхлан, Г.Мөнхцэцэг, Х.Нямбаатар, Ц.Туваан, Ч.Хүрэлбаатар,*

*Хоцорсон: А.Адъяасүрэн-16 минут, С.Амарсайхан-1 цаг 11 минут, Ц.Анандбазар-26 минут, Э.Бат-Амгалан-03 минут, Б.Баярсайхан-08 минут, Х.Болорчулуун-32 минут, Х.Булгантуяа-12 минут, Д.Ганбат-17 минут, Г.Ганболд-22 минут, Ц.Даваасүрэн-02 минут, Т.Доржханд-05 минут, Б.Дэлгэрсайхан-04 минут, Ж.Мөнхбат-09 минут, Ц.Мөнх-Оргил-10 минут, С.Одонтуяа-03 минут, Ц.Сэргэлэн-06 минут, Г.Тэмүүлэн-03 минут, Н.Учрал-41 минут, Д.Цогтбаатар-1 цаг 07 минут, О.Цогтгэрэл-51 минут, Ж.Чинбүрэн-06 минут, Б.Энх-Амгалан-09 минут, Л.Энх-Амгалан-06 минут, Н.Энхболд-15 минут, Ж.Эрдэнэбат-19 минут.*

***Нэг.Хуулийн төслийг эцэслэн батлах***

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

**Т.Аюурсайхан:** Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төслийг эцэслэн батлах санал хураалт явуулъя.

Зөвшөөрсөн: 39

Татгалзсан: 4

Бүгд: 43

90.7 хувь буюу нийт гишүүний олонхын саналаар хууль батлагдлаа.

***Хоёр.Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төсөл*** */Монгол Улсын Ерөнхийлөгч 2021.01.25-ны өдөр хэсэгчлэн тавьсан хоригийг хэсэгчлэн хүлээн авсантай холбогдуулан боловсруулсан,****анхны хэлэлцүүлэг****/*

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул **нар байлцав.**

**Төслийг анхны хэлэлцүүлэгт бэлтгэсэн талаар** Төрийн байгуулалтын байнгын **хорооноос гаргасан санал, дүгнэлтийг Улсын Их Хурлын гишүүн Ё.Баатарбилэг танилцуулав.**

**Байнгын хорооны санал, дүгнэлттэй холбогдуулан Улсын Их Хурлын гишүүн Н.Алтанхуяг, Н.Ганибал нарын тавьсан асуултад** Төрийн байгуулалтын байнгын хорооны дарга Ж.Мөнхбат, Улсын Их Хурлын Тамгын газрын Тэргүүн дэд дарга О.Номинчимэг нар хариулж, тайлбар хийв**.**

**Т.Аюурсайхан:** Байнгын хорооноос гаргасан Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын **саналыг дэмжье гэсэн санал хураалт явуулъя.**

**Зөвшөөрсөн: 35**

**Татгалзсан: 11**

**Бүгд: 46**

**76.1 хувийн саналаар горимын санал дэмжигдлээ.**

Хуралдаанд оролцсон гишүүдийн олонх дэмжсэн тул Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг эцэслэн батлуулах бэлтгэл хангуулахаар Төрийн байгуулалтын байнгын хороонд шилжүүлэв.

*Уг асуудлыг 10 цаг 41 минутад хэлэлцэж дуусав.*

***Гурав.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүд*** */Засгийн газар 2021.06.30-ны өдөр өргөн мэдүүлсэн,* ***анхны хэлэлцүүлэг,*** *үргэлжилнэ/*

Хэлэлцэж буй асуудалтай холбогдуулан Хууль зүй, дотоод хэргийн яамны Мэдээллийн технологийн газрын дарга Д.Ган-Эрдэнэ, Тагнуулын ерөнхий газрын Мэдээллийн аюулгүй байдлын газрын дарга Э.Эрдэнэ, мөн газрын Захиргаа, эрх зүйн хэлтсийн дарга Б.Түвшинтөгс, Мэдээллийн аюулгүй байдлын хэлтсийн дарга Д.Ганзориг, Хуулийн хэлтсийн ажилтан И.Анхбаяр, Цагдаагийн ерөнхий газрын Хуулийн хэлтсийн дарга Л.Нямдаваа, Харилцаа холбоо, мэдээллийн технологийн газрын дарга Б.Болор-Эрдэнэ, мөн газрын Мэдээллийн технологийн бодлого зохицуулалтын газрын дарга Б.Билэгдэмбэрэл, Цахим хөгжлийн үндэсний хорооны Ажлын албаны дарга С.Тэнгис, Үндэсний аюулгүй байдлын зөвлөлийн Ажлын албаны ахлах референт Н.Баатархуяг нар байлцав.

Хуралдаанд Улсын Их Хурлын Тамгын газрын Тэргүүн дэд дарга О.Номинчимэг, Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа, Инновац, цахим бодлогын байнгын хороо хариуцсан референт Б.Золбоо нар байлцав.

Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлэг санал хураалтаар үргэлжлэв.

*Кибер аюулгүй байдлын тухай хуулийн төслийн талаар ажлын хэсгээс гаргасан зарчмын зөрүүтэй саналын томьёоллоор санал хураалт явуулав.*

**Нэг.Аюулгүй байдал, гадаад бодлогын болон Инновац, цахим бодлогын байнгын хорооны дэмжсэн санал:**

**Т.Аюурсайхан**: 1.Улсын Их Хурлын гишүүн Н.Учрал, Н.Алтанхуяг, П.Анужин, Э.Бат-Амгалан, Т.Доржханд, Л.Мөнхбаатар, Б.Саранчимэг, Ж.Сүхбаатар, Д.Цогтбаатар **/цаашид “Ажлын хэсэг” гэх/**, Төслийн1 дүгээр зүйлийн 1.1 дэх хэсгийн “кибер орчин” гэсний өмнө “кибер орон зай,” гэж нэмэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 18**

**Бүгд: 45**

**60.0 хувийн саналаар дэмжигдлээ.**

2.Ажлын хэсгийн гаргасан, Төслийн 2 дугаар зүйлийн 2.1 дэх хэсгийн “Нийтийн мэдээллийн тухай хууль,” гэсний дараа “Цахим гарын үсгийн тухай хууль,” гэж нэмэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 33**

**Татгалзсан: 12**

**Бүгд: 45**

**73.3 хувийн саналаар дэмжигдлээ.**

3.Ажлын хэсгийн гаргасан, Төсөлд доор дурдсан агуулгатай 4.1.2 дахь заалт нэмэх:

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 33**

**Татгалзсан: 12**

**Бүгд: 45**

**73.3 хувийн саналаар дэмжигдлээ.**

4.Ажлын хэсгийн гаргасан, Төслийн 4.1.8 дахь заалтыг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 34**

**Татгалзсан: 12**

**Бүгд: 45**

**75.6 хувийн саналаар дэмжигдлээ.**

5.Ажлын хэсгийн гаргасан, Төслийн 4 дүгээр зүйлийн 4.1.14 дэх заалтыг доор дурдсанаар өөрчлөн найруулах:

“4.1.14.“үндэсний хэмжээний кибер халдлага” гэж онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсаны улмаас тухайн байгууллагын хэвийн үйл ажиллагааг алдагдуулж, Монгол Улсын үндэсний аюулгүй байдал, нийгэм, эдийн засагт хохирол учруулахуйц кибер халдлагыг;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 35**

**Татгалзсан: 10**

**Бүгд: 45**

**77.8 хувийн саналаар дэмжигдлээ.**

6.Ажлын хэсгийн гаргасан, Төсөлд доор дурдсан агуулгатай 4.1.16 дахь заалт нэмэх:

“4.1.16.“төрийн мэдээллийн нэгдсэн сүлжээ” гэж төрийн байгууллага хоорондын мэдээлэл солилцох, кибер аюулгүй байдлыг хангахад чиглэсэн нэгдсэн дэд бүтэц бүхий төрийн интернэт хэрэглээ, албан болон тусгай хэрэглээний сүлжээний цогцыг;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 34**

**Татгалзсан: 11**

**Бүгд: 45**

**75.6 хувийн саналаар дэмжигдлээ.**

7.Ажлын хэсгийн гаргасан, Төслийн 6 дугаар зүйлийн 6.1.1 дэх заалтын “удирдлага” гэсний өмнө “бодлого” гэж, мөн зүйлийн 6.1.4 дэх заалтын “арга хэмжээ” гэсний өмнө “хариу арга хэмжээ авах, нөхөн сэргээх” гэж тус тус нэмэх гэсэн саналыг дэмжье гэсэн **санал хураалт явуулъя.**

**Дээрх саналтай холбогдуулан Улсын Их Хурлын гишүүн Б.Энх-Амгалан үг хэлэв.**

**Зөвшөөрсөн: 30**

**Татгалзсан: 15**

**Бүгд: 45**

**66.7 хувийн саналаар дэмжигдлээ.**

8.Ажлын хэсгийн гаргасан, Төслийн 7 дугаар зүйлийг доор дурдсанаар өөрчлөн найруулах:

“**7 дугаар зүйл.Кибер аюулгүй байдлыг хангах нийтлэг журам**

7.1.Кибер аюулгүй байдлыг хангах,урьдчилан сэргийлэх, илрүүлэх, хариу арга хэмжээ авах нийтлэг журмыг Засгийн газар батална.

7.2.Энэ хуулийн 15.1, 16.2, 18.1-д заасан хуулийн этгээд нь Кибер аюулгүй байдлыг хангах нийтлэг журамд нийцсэн кибер аюулгүй байдлыг хангах үйл ажиллагааны дотоод журамтай байна.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 30**

**Татгалзсан: 15**

**Бүгд: 45**

**66.7 хувийн саналаар дэмжигдлээ.**

9.Ажлын хэсгийн гаргасан, Төслийн 8 дугаар зүйлийг доор дурдсанаар өөрчлөн найруулах:

“**8 дугаар зүйл.Кибер аюулгүй байдлын эрсдэлийн үнэлгээ**

8.1.Кибер аюулгүй байдлын эрсдэлийн үнэлгээг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

8.2.Энэ хуулийн 8.1-д заасан хуулийн этгээд нь олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон хүчин төгөлдөр гэрчилгээ бүхий орон тооны ажилтантай байна.

8.3.Кибер аюулгүй байдлын эрсдэлийн үнэлгээ хийх журам, аргачлалыг цахим хөгжил, харилцаа холбооны асуудал эрхэлсэн төрийн захиргааны төв байгууллага тагнуулын байгууллагатай хамтран батална.

8.4.Төрийн мэдээллийн нэгдсэн сүлжээнд холбогдсон байгууллага болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлын эрсдэлийн үнэлгээг тагнуулын байгууллага, эсхүл түүний зөвшөөрснөөр энэ хуулийн 8.1-д заасан хуулийн этгээд хийнэ.

8.5.Энэ хуулийн 8.1-д заасан хуулийн этгээд болон кибер аюулгүй байдлын эрсдэлийн үнэлгээний тайланг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 31**

**Татгалзсан: 14**

**Бүгд: 45**

**68.9 хувийн саналаар дэмжигдлээ.**

10.Ажлын хэсгийн гаргасан, Төслийн 9 дүгээр зүйлийг доор дурдсанаар өөрчлөн найруулах:

“**9 дүгээр зүйл.Мэдээллийн аюулгүй байдлын аудит**

9.1.Мэдээллийн аюулгүй байдлын аудитыг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

9.2.Мэдээллийн аюулгүй байдлын аудит хийх хуулийн этгээд нь дараах шаардлагыг хангасан байна:

9.2.1.олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон мэдээллийн аюулгүй байдлын аудит хийх хүчин төгөлдөр гэрчилгээ бүхий орон тооны ажилтантай байх;

9.2.2.энэ хуулийн 9.2.1-д заасан ажилтан нь ижил төрлийн аудит хийх эрх бүхий бусад хуулийн этгээдэд зэрэгцсэн гэрээгээр ажилладаггүй байх;

9.2.3.хуульд заасан бусад.

9.3.Мэдээллийн аюулгүй байдлын аудит хийх хуулийн этгээд нь мэдээллийн технологи, мэдээллийн аюулгүй байдлын чиглэлээр үйлчилгээ үзүүлснээс хойш тухайн байгууллагад хоёр жилийн хугацаанд мэдээллийн аюулгүй байдлын аудит хийхийг хориглоно.

9.4.Онц чухал мэдээллийн дэд бүтэцтэй төрийн өмчит хуулийн этгээд тагнуулын байгууллагаар, эсхүл түүний зөвшөөрснөөр энэ хуулийн 9.1-д заасан хуулийн этгээдээр мэдээллийн аюулгүй байдлын аудит хийлгэнэ.

9.5.Мэдээллийн аюулгүй байдлын аудит хийх этгээдийг бүртгэх, аудит хийх журмыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Энэ хуулийн 9.1-д заасан хуулийн этгээд болон мэдээллийн аюулгүй байдлын аудитын тайлан мэдээллийг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 30**

**Татгалзсан: 16**

**Бүгд: 46**

**65.2 хувийн саналаар дэмжигдлээ.**

11.Ажлын хэсгийн гаргасан, Төслийн 10 дугаар зүйлийг доор дурдсанаар өөрчлөн найруулах:

“**10 дугаар зүйл.Засгийн газар**

10.1.Үндэсний аюулгүй байдлыг хангах тогтолцооны дагуу Засгийн газар кибер аюулгүй байдлыг хангах талаар дараах бүрэн эрхийг хэрэгжүүлнэ:

10.1.1.кибер аюулгүй байдлын үндэсний стратегийг батлах;

10.1.2.хөгжлийн бодлого, төлөвлөлтийн баримт бичигт кибер аюулгүй байдлыг хангах талаар тусгах, хууль тогтоомжийн биелэлтийг зохион байгуулах;

10.1.3.үндэсний хэмжээний кибер халдлагаас хамгаалах төлөвлөгөөг батлах;

10.1.4.кибер халдлага, зөрчилтэй тэмцэх үндэсний төв болон нийтийн төвийн дүрэм, зохион байгуулалтын бүтэц, орон тоо, төвүүдийн ажиллах журам, тавигдах шаардлагыг батлах;

10.1.5.онц чухал мэдээллийн дэд бүтэцтэй байгууллагын жагсаалтыг батлах;

10.1.6.төрийн мэдээллийн нэгдсэн сүлжээг байгуулах, ашиглах журам, түүнд холбогдох байгууллагын жагсаалтыг батлах;

10.1.7.кибер аюулгүй байдлыг хангахад чиглэсэн үйл ажиллагааг хэрэгжүүлэхэд шаардагдах хөрөнгийг улсын төсөвт тусган шийдвэрлүүлэх;

10.1.8.Кибер аюулгүй байдлын зөвлөлийн Ажлын албаны бүтэц, орон тоо, ажиллах журмыг батлах.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 18**

**Бүгд: 45**

**60.0 хувийн саналаар дэмжигдлээ.**

12.Ажлын хэсгийн гаргасан, Төсөлд доор дурдсан агуулгатай 11 дүгээр зүйл нэмэх:

“**11 дүгээр зүйл.Кибер аюулгүй байдлын зөвлөл**

11.1.Кибер аюулгүй байдлыг хангах үйл ажиллагааг нэгдсэн удирдлагаар хангах, уялдуулан зохицуулах, хэрэгжилтийг зохион байгуулах, мэдээлэл солилцох чиг үүрэг бүхий орон тооны бус Кибер аюулгүй байдлын зөвлөл /цаашид “Зөвлөл” гэх/ ажиллана.

11.2.Зөвлөлийг Ерөнхий сайд тэргүүлж, дэд даргаар цахим хөгжил, харилцаа холбооны асуудал эрхэлсэн Засгийн газрын гишүүн, Тагнуулын ерөнхий газрын дарга нар ажиллах бөгөөд Зөвлөл нь Ажлын албатай байна.

11.3.Зөвлөлийн бүрэлдэхүүн, дүрмийг Засгийн газар батална.

11.4.Зөвлөл дараах бүрэн эрхийг хэрэгжүүлнэ:

11.4.1.кибер аюулгүй байдлыг хангах хууль тогтоомжийн хэрэгжилтэд хяналт тавих;

11.4.2.үндэсний хэмжээний кибер аюулгүй байдлыг хангах үйл ажиллагааг нэгдсэн удирдлага, зохион байгуулалтаар хангах, холбогдох байгууллагын үйл ажиллагааг уялдуулан зохицуулах;

11.4.3.кибер аюулгүй байдлыг хангах талаар шаардлагатай мэдээлэл, баримт бичгийг холбогдох байгууллагаас гаргуулан авах;

11.4.4.кибер аюулгүй байдлыг хангах талаар гадаад улс, олон улсын ижил төстэй байгууллагатай хамтран ажиллах;

11.4.5.хуульд заасан бусад.

11.5.Зөвлөл, түүний ажлын албаны үйл ажиллагаанд шаардагдах зардлыг улсын төсвөөс санхүүжүүлнэ.

11.6.Зөвлөлийн шийдвэр тогтоол, тэмдэглэл хэлбэртэй байх ба тогтоосон журмын дагуу үйлдсэн тамга, тэмдэг, хэвлэмэл хуудас хэрэглэнэ.

11.7.Кибер аюулгүй байдлыг хангах чиглэлээр гаргасан Зөвлөлийн шийдвэрийг холбогдох байгууллага, албан тушаалтан биелүүлж, хэрэгжилтийг тайлагнана.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 18**

**Бүгд: 45**

**60.0 хувийн саналаар дэмжигдлээ.**

13.Ажлын хэсгийн гаргасан, Төслийн 11 дүгээр зүйлийг доор дурдсанаар өөрчлөн найруулж, 14 дүгээр зүйл болгох:

“**14 дүгээр зүйл.Зэвсэгт хүчний кибер аюулгүй байдлыг хангах байгууллага**

“14.1.Зэвсэгт хүчний кибер аюулгүй байдлыг хангах байгууллага дараах бүрэн эрхийг хэрэгжүүлнэ.

14.1.1.кибер аюулгүй байдлын үйл ажиллагаатай холбогдсон хууль тогтоомжийн хэрэгжилтийг батлан хамгаалах салбарт зохион байгуулах;

14.1.2.тайван цагт батлан хамгаалах үйл ажиллагааны кибер аюулгүй байдал, Зэвсэгт хүчний мэдээллийн систем, мэдээллийн сүлжээний аюулгүй байдлыг хангаж, шаардлагатай үед улсын кибер орон зайн аюулгүй байдлыг хангах үйл ажиллагаанд дэмжлэг үзүүлэх;

14.1.3.хуульд өөрөөр заагаагүй бол Зэвсэгт хүчний анги, байгууллагын мэдээллийн систем, мэдээллийн сүлжээний тоног төхөөрөмж, программ хангамжийг шалган баталгаажуулах;

14.1.4.кибер аюулгүй байдлыг хангах талаар Зэвсэгт хүчний анги, байгууллагад сургалт зохион байгуулах, зөвлөмж хүргүүлэх;

14.1.5.кибер аюулгүй байдлын чадавх, бэлэн байдлыг хангах чиглэлээр гадаад, дотоодын ижил чиг үүрэгтэй байгууллагуудтай мэдээ, мэдээлэл солилцож, хамтран ажиллах.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

14.Ажлын хэсгийн гаргасан, Төслийн 12 дугаар зүйлийг доор дурдсанаар өөрчлөн найруулах:

“**12 дугаар зүйл.Цахим хөгжил, харилцаа холбооны асуудал эрхэлсэн төрийн захиргааны төв байгууллага**

12.1.Цахим хөгжил, харилцаа холбооны асуудал эрхэлсэн төрийн захиргааны төв байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

12.1.1.кибер аюулгүй байдлыг хангах хууль тогтоомж, эрх бүхий байгууллагын шийдвэрийг хэрэгжүүлэх;

12.1.2.кибер аюулгүй байдлын талаар хөгжлийн бодлого боловсруулах, хэрэгжилтийг зохион байгуулах;

12.1.3.кибер аюулгүй байдлыг хангах нийтлэг журмыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.4.кибер аюулгүй байдлыг хангах талаар олон улсын болон гадаад улсын байгууллагатай хамтран ажиллах;

12.1.5.онц чухал мэдээллийн дэд бүтэцтэй байгууллагын жагсаалтыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.6.кибер аюулгүй байдлын эрсдэлийн үнэлгээ, мэдээллийн аюулгүй байдлын аудит хийх хуулийн этгээдийг бүртгэх;

12.1.7.кибер аюулгүй байдлыг хангах чиглэлээр шинэ техник, технологи, инновац, судалгаа, шинжилгээний үйл ажиллагаа явуулах;

12.1.8.кибер халдлага, зөрчлөөс урьдчилан сэргийлэх, соён гэгээрүүлэх арга хэмжээг хэрэгжүүлэх, холбогдох хууль тогтоомжийг сурталчлах.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

15.Ажлын хэсгийн гаргасан, Төслийн 13 дугаар зүйлийг доор дурдсанаар өөрчлөн найруулах:

“**13 дугаар зүйл.Тагнуулын байгууллага**

13.1.Тагнуулын байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

13.1.1.төрийн мэдээллийн нэгдсэн сүлжээг зохион байгуулж, түүний кибер аюулгүй байдлыг хангах;

13.1.2.төрийн мэдээллийн нэгдсэн сүлжээнд холбогдсон болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлыг хангах үйл ажиллагаанд хяналт тавих, холбогдох этгээдэд сургалт зохион байгуулах;

13.1.3.кибер аюулгүй байдлын үндэсний стратегийг цахим хөгжил, харилцаа холбооны асуудал эрхэлсэн төрийн захиргааны төв байгууллага, Зэвсэгт хүчний кибер аюулгүй байдлыг хангах байгууллагатай хамтран боловсруулах;

13.1.4.үндэсний хэмжээний кибер халдлагаас хамгаалах төлөвлөгөө боловсруулах, хэрэгжилтэд хяналт тавьж ажиллах;

13.1.5.үндэсний аюулгүй байдлыг хангах тусгайлсан чиг үүрэг бүхий болон төрийн захиргааны төв байгууллагатай мэдээлэл солилцох, хамтран ажиллах журмыг холбогдох байгууллагатай хамтран батлах;

13.1.6.энэ хуулийн 10.1.6-д заасан журмыг боловсруулах, хэрэгжилтэд хяналт тавих;

13.1.7.энэ хуулийн 13.1.2-т заасан этгээдийн мэдээллийн систем, мэдээллийн сүлжээний аюулгүй байдлыг хангах зориулалт бүхий техник, программ хангамжийг шалган баталгаажуулах, дүгнэлт гаргах;

13.1.8.энэ хуулийн 13.1.2-т заасан этгээдэд гадаад улсын зээл, тусламж, хөрөнгө оруулалтаар хэрэгжих мэдээллийн технологийн төсөл, хөтөлбөрт кибер аюулгүй байдлыг хангах асуудлаар дүгнэлт гаргаж, холбогдох байгууллагад санал, шаардлага хүргүүлэх;

13.1.9.кибер халдлага, зөрчилтэй тэмцэх зорилгоор тоон шинжилгээний лаборатори ажиллуулах;

13.1.10.кибер аюулгүй байдлын эрсдэлийн үнэлгээ хийх этгээдийг бүртгүүлэхэд санал өгөх;

13.1.11.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага хүргүүлэх.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

16.Ажлын хэсгийн гаргасан, Төслийн 14 дүгээр зүйлийг доор дурдсанаар өөрчлөн найруулж, 15 дугаар зүйл болгох:

“**15 дугаар зүйл.Цагдаагийн байгууллага**

15.1.Цагдаагийн байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

15.1.1.кибер халдлага, зөрчилтэй холбоотой гэмт хэргийн мэдээллийг хүлээн авч, хуульд заасан ажиллагааг явуулах;

15.1.2.энэ хуулийн 15.1.1-д заасан чиг үүргээ хэрэгжүүлэхэд шаардагдах мэдээллийг холбогдох төрийн байгууллага, албан тушаалтан, хүн, хуулийн этгээдээс гаргуулан авах;

15.1.3.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага, сэрэмжлүүлэг хүргүүлэх;

15.1.4.кибер халдлага, зөрчилтэй тэмцэх, тоног төхөөрөмж, программ хангамжийг шалгах, судалгаа, шинжилгээ хийх, дүгнэлт гаргах зорилгоор тоон шинжилгээний лаборатори ажиллуулах.” гэсэн саналыг дэмжье гэсэн **санал хураалт явуулъя.**

**Дээрх саналтай холбогдуулан Улсын Их Хурлын гишүүн Б.Бат-Эрдэнэ үг хэлэв.**

**Зөвшөөрсөн: 22**

**Татгалзсан: 20**

**Бүгд: 42**

**52.4 хувийн саналаар дэмжигдлээ.**

17.Ажлын хэсгийн гаргасан, Төслийн 15 дугаар зүйлийн 15.1.4 дэх заалтыг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 19**

**Татгалзсан: 23**

**Бүгд: 42**

**45.2 хувийн саналаар дэмжигдсэнгүй.**

Улсын Их Хурлын гишүүн Ж.Бат-Эрдэнийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан**: Улсын Их Хурлын гишүүн Ж.Бат-Эрдэнийн гаргасан горимын саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 20

Бүгд: 42

52.4 хувийн саналаар горимын санал дэмжигдлээ.

**Т.Аюурсайхан**: Горимын санал дэмжигдсэн тул төслийн 15 дугаар зүйлийн 15.1.4 дэх заалтыг хасах гэсэн санал хураалтыг дахин явуулъя.

Зөвшөөрсөн: 23

Татгалзсан: 20

Бүгд: 43

53.5 хувийн саналаар дэмжигдлээ.

18.Ажлын хэсгийн гаргасан, Төслийн 16 дугаар зүйлийн 16.1 дэх хэсгийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

19.Ажлын хэсгийн гаргасан, Төслийн 16 дугаар зүйлийн 16.2.6, 16.2.7 дахь заалтыг доор дурдсанаар өөрчлөн найруулах:

“16.2.6.кибер аюулгүй байдлын эрсдэлийн үнэлгээг хоёр жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;

16.2.7.мэдээллийн аюулгүй байдлын аудитыг жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 25**

**Татгалзсан: 18**

**Бүгд: 43**

**58.1 хувийн саналаар дэмжигдлээ.**

20.Ажлын хэсгийн гаргасан, Төслийн 18 дугаар зүйлд доор дурдсан агуулгатай 18.1.15 дахь заалт нэмэх:

“18.1.15.стратегийн ач холбогдол бүхий ашигт малтмалын ордыг ашиглах үйл ажиллагаа эрхлэгч;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 26**

**Татгалзсан: 17**

**Бүгд: 43**

**60.5 хувийн саналаар дэмжигдлээ.**

21.Ажлын хэсгийн гаргасан, Төслийн 18 дугаар зүйлийн 18.2.10 дахь заалтыг доор дурдсанаар өөрчлөн найруулах:

“18.2.10.кибер аюулгүй байдлын эрсдэлийн үнэлгээний болон мэдээллийн аюулгүй байдлын аудитын тайланг хүлээн авснаас хойш нэг сарын дотор холбогдох төвд хүргүүлэх;” гэсэн саналыг дэмжье гэсэн **санал хураалт явуулъя.**

**Зөвшөөрсөн: 28**

**Татгалзсан: 15**

**Бүгд: 43**

**65.1 хувийн саналаар дэмжигдлээ.**

22.Ажлын хэсгийн гаргасан, Төслийн 19 дүгээр зүйлд доор дурдсан агуулгатай 19.2 дахь хэсэг нэмэх:

“19.2.Бусад хуулийн этгээд кибер халдлага илрүүлэх, таслан зогсоох үйл ажиллагаа явуулахдаа энэ хуулийн 10.1.4-т заасан холбогдох шаардлагыг хангасан байна.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 16**

**Бүгд: 43**

**62.8 хувийн саналаар дэмжигдлээ.**

23.Ажлын хэсгийн гаргасан, Төслийн 20 дугаар зүйлийг доор дурдсанаар өөрчлөн найруулах:

“**20 дугаар зүйл.Үндэсний төв**

20.1.Үндэсний төв Тагнуулын байгууллагын бүтцэд ажиллана.

20.2.Үндэсний төв дараах чиг үүргийг хэрэгжүүлнэ:

20.2.1.улсын хэмжээнд кибер халдлага зөрчилтэй тэмцэх төвүүдийн үйл ажиллагааг уялдуулан зохицуулах, мэргэжил, арга зүйн туслалцаа үзүүлэх;

20.2.2.онц чухал мэдээллийн дэд бүтэцтэй төрийн өмчит хуулийн этгээд болон төрийн мэдээллийн нэгдсэн сүлжээнд холбогдсон байгууллага, мэдээллийн системд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

20.2.3.улсын хэмжээнд кибер халдлага, зөрчлийн мэдээлэлд дүн шинжилгээ хийх, мэдээллийн сан бүрдүүлэх, статистик, судалгаа хийх, анхааруулга, зөвлөмж, мэдээлэл түгээх;

20.2.4.эрхлэх асуудлын хүрээнд Монгол Улсыг төлөөлөн олон улсын болон гадаад улсын ижил төстэй байгууллагатай мэдээ, мэдээлэл солилцох, хамтран ажиллах;

20.2.5.кибер халдлага, зөрчлийн талаар мэдээлэл хүлээн авах, холбогдох байгууллагад шилжүүлэх;

20.2.6.онц чухал мэдээллийн дэд бүтэцтэй байгууллага, холбогдох бусад байгууллага, албан тушаалтанд кибер халдлага, зөрчлийн талаар зөвлөмж, шаардлага хүргүүлэх;

20.2.7.улсын хэмжээнд бүртгэгдсэн кибер халдлага, зөрчлийн талаарх мэдээллийг ангилах, боловсруулах, хариуцсан байгууллагад шилжүүлэх зорилгоор холбогдох байгууллагын төлөөлөл бүхий багийг ажиллуулах.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 17**

**Бүгд: 44**

**61.4 хувийн саналаар дэмжигдлээ.**

24.Ажлын хэсгийн гаргасан, Төслийн 21 дүгээр зүйлийг доор дурдсанаар өөрчлөн найруулах:

“**21 дүгээр зүйл.Нийтийн төв**

21.1.Нийтийн төв цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана.

21.2.Нийтийн төв дараах чиг үүргийг хэрэгжүүлнэ:

21.2.1.энэ хуулийн 20.2.2-т зааснаас бусад иргэн, хуулийн этгээдийн мэдээллийн систем, мэдээллийн сүлжээнд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

21.2.2.кибер халдлага, зөрчлийн талаар судалгаа, дүн шинжилгээ хийх, олон нийтэд зөвлөмж, мэдээлэл түгээх;

21.2.3.энэ хуулийн 19.1.1, 19.1.3-т заасан төв, 19.2-т заасан хуулийн этгээдтэй хамтран ажиллах, мэдээ, мэдээлэл солилцох;

21.2.4.иргэн, хуулийн этгээдэд кибер халдлага, зөрчлийн талаар зөвлөмж, шаардлага хүргүүлэх.” гэсэн саналыг дэмжье гэсэн **санал хураалт явуулъя.**

**Дээрх саналтай холбогдуулан Улсын Их Хурлын гишүүн Н.Учрал үг хэлэв.**

**Зөвшөөрсөн: 24**

**Татгалзсан: 20**

**Бүгд: 44**

**54.5 хувийн саналаар дэмжигдлээ.**

25.Ажлын хэсгийн гаргасан, Төслийн 22 дугаар зүйлийн 22.2.1 дэх заалтын “түүнд өртсөн” гэснийг “хариу арга хэмжээ авах, кибер халдлага, зөрчилд өртсөн” гэж, 22.2 дахь хэсгийн “Цэргийн байгууллагын” гэснийг “Батлан хамгаалах салбарын” гэж тус тус өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 22**

**Татгалзсан: 20**

**Бүгд: 42**

**52.4 хувийн саналаар дэмжигдлээ.**

26.Ажлын хэсгийн гаргасан, Төслийн 24 дүгээр зүйлийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 21**

**Татгалзсан: 23**

**Бүгд: 44**

**47.7 хувийн саналаар дэмжигдсэнгүй.**

Улсын Их Хурлын гишүүн Б.Баярсайханы “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож, дахин санал хураалт явуулах горимын санал гаргав.

**Т.Аюурсайхан**: Улсын Их Хурлын гишүүн Б.Баярсайханы гаргасан горимын саналыг дэмжье гэсэн санал хураалт явуулъя.

Зөвшөөрсөн: 22

Татгалзсан: 22

Бүгд: 44

50.0 хувийн саналаар горимын санал дэмжигдсэнгүй.

Хуралдаан даргалагчаас дээрх саналыг гүйцээн боловсруулах чиглэл өгөв.

27.Ажлын хэсгийн гаргасан, Төслийн 25 дугаар зүйлийг доор дурдсанаар өөрчлөн найруулах:

“25.1.Энэ хуулийг 2022 оны 05 дугаар сарын 01-ний өдрөөс эхлэн дагаж мөрдөнө.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 27**

**Татгалзсан: 17**

**Бүгд: 44**

**61.4 хувийн саналаар дэмжигдлээ.**

28.Улсын Их Хурлын гишүүн Ц.Сэргэлэнгийн гаргасан, Төсөлд доор дурдсан агуулгатай 18.1.16 дахь заалт нэмэх:

“18.1.16.Улсын хилээр нэвтэрч байгаа зорчигч, тээврийн хэрэгслийн бүртгэл, хяналт, мэдээллийн нэгдсэн систем хариуцсан байгууллага.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 23**

**Татгалзсан: 19**

**Бүгд: 42**

**54.8 хувийн саналаар дэмжигдлээ.**

**Хоёр.Аюулгүй байдал, гадаад бодлогын болон Инновац, цахим бодлогын байнгын хорооны дэмжсэн найруулгын санал:**

**Т.Аюурсайхан**: 1.Ажлын хэсгийн гаргасан, Төслийн 3 дугаар зүйлийн 3.2 дахь хэсгийн “хуулийн этгээд нэгэн адил мөрдөнө” гэснийг “хуулийн этгээдэд энэ хууль нэгэн адил үйлчилнэ” гэж, 4 дүгээр зүйлийн 4.1.10 дахь заалтын “шинжилгээ хийж, дүгнэлт гаргах” гэснийг “дүгнэлт гаргах” гэж, 4.1.15 дахь заалтын “хариу үйлдэл үзүүлэх” гэснийг “хариу арга хэмжээ авах” гэж, 15 дугаар зүйлийн 15.1.3 дахь заалтын “харьяаллын дагуу” гэснийг “холбогдох” гэж, 16 дугаар зүйлийн 16.2 дахь хэсгийн “систем” гэснийг “системээр дамжуулан мэдээлэл” гэж, мөн зүйлийн 16.2.2, 16.2.4 дэх заалтын “үндэсний төвд” гэснийг “кибер халдлага зөрчилтэй тэмцэх холбогдох төвд” гэж тус тус, 17 дугаар зүйлийн 17.1.3 дахь заалтын “Үндэсний төвд” гэснийг “Нийтийн төвд” гэж, 18 дугаар зүйлийн 18.2.14 дэх заалтын “хэвийн” гэснийг “хэвийн үйл ажиллагаа алдагдсан” гэж, 19 дүгээр зүйлийн 19.1.2 дахь заалтын “төрийн нэгдсэн төв” гэснийг “нийтийн төв” гэж тус тус өөрчлөх.

2.Ажлын хэсгийн гаргасан, Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төсөлд шинээр хэсэг, зүйл, заалт нэмэгдэж, хасагдсантай холбогдуулан төслийн бүтэц, дугаарлалт, найруулгын холбогдох өөрчлөлт оруулах гэсэн саналыг дэмжье гэсэн **санал хураалт явуулъя.**

**Зөвшөөрсөн: 26**

**Татгалзсан: 16**

**Бүгд: 42**

**61.9 хувийн саналаар дэмжигдлээ.**

**Гурав. Аюулгүй байдал, гадаад бодлогын болон Инновац, цахим бодлогын байнгын хорооны дэмжээгүй санал:**

**Т.Аюурсайхан**: 1.Ажлын хэсгийн гаргасан, Төслийн 18 дугаар зүйлийн 18.2.5 дахь хэсгийн “эсхүл мэдээллийн систем, мэдээллийн сүлжээний өөрчлөлт хийгдэх бүрд хэсэгчлэн, эрх бүхий байгууллагын шаардсанаар” гэснийг “холбогдох журамд заасан нөхцөл, байдал үүссэн үед” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 25**

**Татгалзсан: 17**

**Бүгд: 42**

**59.5 хувийн саналаар дэмжигдлээ.**

2.Улсын Их Хурлын гишүүн Б.Саранчимэгийн гаргасан, Төслөөс “кибер орчин” гэдэг томьёоллыг хасаж, “кибер орон зай” гэсэн нэр томьёогоор жигдлэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 25**

**Татгалзсан: 17**

**Бүгд: 42**

**59.5 хувийн саналаар дэмжигдлээ.**

*Кибер аюулгүй байдлын тухай хуулийн төсөлтэй хамт өргөн мэдүүлсэн хуулийн төслүүдийн талаар ажлын хэсгээс гаргасан саналын томьёоллоор санал хураалт явуулав.*

**Аюулгүй байдал, гадаад бодлогын болон Инновац, цахим бодлогын байнгын хорооны дэмжсэн санал:**

**Т.Аюурсайхан**: 1.Ажлын хэсгийн гаргасан, Зөрчлийн тухай хуульд нэмэлт оруулах тухай хуулийн төслийн 1 дүгээр зүйл буюу 14.13 дахь зүйлийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 24**

**Татгалзсан: 18**

**Бүгд: 42**

**57.1 хувийн саналаар дэмжигдлээ.**

2.Ажлын хэсгийн гаргасан, Зөрчлийн тухай хуульд нэмэлт оруулах тухай хуулийн төслийн 1 дүгээр зүйл буюу 14.14 дүгээр зүйлийн 5 дахь хэсгийн “албан тушаалтныг” гэснийг “хуулийн этгээдийг” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 24**

**Татгалзсан: 18**

**Бүгд: 42**

**57.1 хувийн саналаар дэмжигдлээ.**

3.Ажлын хэсгийн гаргасан, Зөрчлийн тухай хуульд нэмэлт оруулах тухай хуулийн төслийн 1 дүгээр зүйл буюу 14.14 дүгээр зүйлд доор дурдсан агуулгатай 6 дахь хэсэг нэмэх:

“6.Кибер аюулгүй байдлын талаар эрх бүхий байгууллагаас тавьсан шаардлагыг биелүүлээгүй бол онц чухал дэд бүтэцтэй хуулийн этгээдийг арван мянган нэгжтэй тэнцэх хэмжээний төгрөгөөр торгоно.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 22**

**Татгалзсан: 20**

**Бүгд: 42**

**52.4 хувийн саналаар дэмжигдлээ.**

4.Ажлын хэсгийн гаргасан, 1 дэх санал дэмжигдсэнтэй холбогдуулан Зөрчлийн тухай хуульд нэмэлт оруулах тухай хуулийн төслийн 1 дүгээр зүйлийн “14.14 дүгээр зүйл” гэснийг “14.13 дугаар зүйл” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 22**

**Татгалзсан: 20**

**Бүгд: 42**

**52.4 хувийн саналаар дэмжигдлээ.**

5.Ажлын хэсгийн гаргасан, Харилцаа холбооны тухай хуульд нэмэлт, өөрчлөлт оруулах тухай хуулийн төслийн 3 дугаар зүйлийн““20.4, 20.5, 20.6” гэж,” гэсний дараа “25 дугаар зүйлийн 25.2.8 дахь заалтын “холбооны” гэснийг “холбоо, мэдээллийн технологийн” гэж” гэж нэмэх гэсэн саналыг дэмжье гэсэн **санал хураалт явуулъя.**

**Зөвшөөрсөн: 24**

**Татгалзсан: 18**

**Бүгд: 42**

**57.1 хувийн саналаар дэмжигдлээ.**

6.Ажлын хэсгийн гаргасан, Эрүүгийн хуульд нэмэлт, өөрчлөлт оруулах тухай хуулийнтөслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Эрүүгийн хуулийн 26 дугаар бүлгийг доор дурдсанаар өөрчлөн найруулсугай:

**ХОРИН ЗУРГАДУГААР БҮЛЭГ**

**КИБЕР АЮУЛГҮЙ БАЙДЛЫН ЭСРЭГ ГЭМТ ХЭРЭГ**

**26.1.Кибер орчинд хууль бусаар халдах**

1.Кибер орчинд зөвшөөрөлгүйгээр хандаж мэдээллийн систем, мэдээллийн сүлжээнд нэвтэрсэн, танилцсан бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Кибер орчинд хууль бусаар халдаж мэдээллийг устгасан, гэмтээсэн, өөрчилсөн, засварласан, нуусан, нэмж оруулсан, хуулбарлаж авсан, ашиглах боломжгүй болгосон бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

3.Кибер орчинд хууль бусаар халдаж мэдээллийн систем, мэдээллийн сүлжээг ашиглах боломжгүй болгосон, хэвийн үйл ажиллагааг алдагдуулсан, хандалтад хязгаарлалт тогтоосон, ноцтой саад учруулсан бол хоёр жилээс таван жил хүртэл хугацаагаар хорих ял шийтгэнэ.

4.Энэ зүйлийн 2, 3 дахь хэсэгт заасан гэмт хэргийг үйлдэх зорилгоор мэдээлэл хадгалагдаж байгаа төхөөрөмжийг устгасан, гэмтээсэн бол хоёр жилээс арван жил хүртэл хугацаагаар хорих ял шийтгэнэ.

5.Энэ зүйлийн 2, 3 дахь хэсэгт заасан гэмт хэргийн улмаас төрийн байгууллагын хэвийн үйл ажиллагаа алдагдсан бол арван мянган нэгжээс дөчин мянган нэгжтэй тэнцэх хэмжээний төгрөгөөр торгох, эсхүл хоёр жилээс найман жил хүртэл хугацаагаар хорих ял шийтгэнэ.

6.Энэ зүйлийн 2, 3 дахь хэсэгт заасан гэмт хэргийг:

6.1.зохион байгуулалттай гэмт бүлэг үйлдсэн;

6.2.төрийн нууцад хамаарах мэдээлэл агуулж байгаа мэдээллийн систем, мэдээллийн сүлжээнд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.

**26.2.Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах**

1.Энэ хуулийн 26.1 дүгээр зүйлд заасан гэмт хэргийг үйлдэх зорилгоор мэдээллийн систем, мэдээллийн сүлжээнд хууль бусаар нэвтрэх тусгай программ, техник хэрэгслийг бэлтгэсэн, борлуулсан; программ хангамжийг тусгайлан зохиосон, зориудаар ашигласан, санаатай тараасан бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

2.Энэ зүйлийн 1 дэх хэсэгт заасан гэмт хэргийг:

2.1.зохион байгуулалттай гэмт бүлэг үйлдсэн;

2.2.төрийн нууцад хамаарах мэдээлэл агуулж байгаа мэдээллийн системд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.” гэсэн саналыг дэмжье гэсэн **санал хураалт явуулъя.**

**Зөвшөөрсөн: 24**

**Татгалзсан: 18**

**Бүгд: 42**

**57.1 хувийн саналаар дэмжигдлээ.**

7.Ажлын хэсгийн гаргасан, Харилцаа холбооны тухай хуульд нэмэлт, өөрчлөлт оруулах тухай хуулийн төслийн 2 дугаар зүйлийн “Хорин зургадугаар бүлгийн гарчгийн “ЦАХИМ МЭДЭЭЛЛИЙН” гэснийг “КИБЕР” гэж, 26.1 дүгээр зүйлийн “мэдээллийн сүлжээнд” гэснийг “кибер орчинд” гэж, мөн хэсгийн “зургаан сараас хоёр жил” гэснийг “зургаан сар” гэж, 26.2 дугаар зүйлийн гарчгийн “Цахим мэдээллийн сүлжээнд” гэснийг “Кибер орчинд” гэж, мөн зүйлийн 1 дэх хэсгийн “Цахим төхөөрөмж, мэдээллийн хамгаалалттай сүлжээнд” гэснийг “Кибер орчинд” гэж,” гэснийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 26**

**Татгалзсан: 16**

**Бүгд: 42**

**61.9 хувийн саналаар дэмжигдлээ.**

8.Ажлын хэсгийн гаргасан, Харилцаа холбооны тухай хуульд нэмэлт, өөрчлөлт оруулах тухай хуулийн төслийн 3 дугаар зүйлийг хасах гэсэн саналыг дэмжье гэсэн **санал хураалт явуулъя.**

**Зөвшөөрсөн: 23**

**Татгалзсан: 19**

**Бүгд: 42**

**54.8 хувийн саналаар дэмжигдлээ.**

9.Ажлын хэсгийн гаргасан, Харилцаа холбооны тухай хуульд нэмэлт, өөрчлөлт оруулах тухай хуулийн төслийн “4 дүгээр зүйл” гэснийг “3 дугаар зүйл” гэж өөрчлөх гэсэн саналыг дэмжье гэсэн **санал хураалт явуулъя.**

**Зөвшөөрсөн: 24**

**Татгалзсан: 18**

**Бүгд: 42**

**57.1 хувийн саналаар дэмжигдлээ.**

10.Ажлын хэсгийн гаргасан, Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн 1 дүгээр зүйлийг доор дурдсанаар өөрчлөн найруулах:

“**1 дүгээр зүйл.**Зөрчил шалган шийдвэрлэх тухай хуулийн 1.8 дугаар зүйлийн 6.5 дахь хэсгийн “14.3 дугаар зүйлийн 2 дахь хэсэг,” гэсний дараа “14.13” гэж, 6.10 дахь хэсгийн “...14.11...” гэсний дараа “14.13” гэж тус тус нэмсүгэй.” гэсэн **санал хураалт явуулъя.**

**Зөвшөөрсөн: 26**

**Татгалзсан: 16**

**Бүгд: 42**

**61.9 хувийн саналаар дэмжигдлээ.**

Зарчмын зөрүүтэй саналын томьёоллоор санал хурааж дууслаа.

Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын болон Инновац, цахим бодлогын байнгын хороонд шилжүүлэв.

*Чуулганы нэгдсэн хуралдаанаар 3 асуудал хэлэлцэв.*

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, С.Энхзаяа нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, референт С.Мөнхтөр нар хариуцан ажиллав.

*Хуралдаан 1 цаг 16 минут үргэлжилж, 76 гишүүнээс 50 гишүүн хүрэлцэн ирж, 65.8 хувийн ирцтэйгээр 11 цаг 31 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ П.МЯДАГМАА

**МОНГОЛ УЛСЫН ИХ ХУРЛЫН 2021 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 03-НЫ ӨДӨР /БААСАН ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Т.Аюурсайхан**:Улсын Их Хурлын гишүүдийн өдрийн амгаланг айлтгая. Гишүүдийн ирц 51.3 хувьтай байна. Улсын Их Хурлын 2021 оны намрын ээлжит чуулганы 12 дугаар сарын 03-ны өдрийн нэгдсэн хуралдаан нээснийг мэдэгдэж байна.

Хэлэлцэх асуудлыг танилцуулъя.

1.Хуулийн төсөл эцэслэн батална. Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төсөл.

2.Монгол Улсын Засаг захиргаа, нутаг дэвсгэрийн нэгж түүний удирдлагын тухай хуульд өөрчлөлт оруулах тухай хуулийн төсөл. Монгол Улсын Ерөнхийлөгчийн 2021 оны 1 дүгээр сарын 25-ны өдөр хэсэгчлэн тавьсан хоригийг хэсэгчлэн хүлээн авсантай холбогдуулан хуулийн төслийн анхны хэлэлцүүлгийг явуулна.

3.Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг үргэлжлүүлнэ.

Үдээс хойш нэгдсэн хуралдаан дээр Монгол Улсын Ерөнхий сайдын мэдээлэл товлогдсон байсан.

2021 оны 11 дүгээр сарын 30-ны өдөр Монгол Улсын Их Хурлын дарга, Засгийн газрын Хэрэг эрхлэх газрын даргаас албан ажлын шаардлагыг харгалзан Ерөнхий сайдын мэдээллийг хойшлуулж өгөхийг хүсэн албан шаардлага хүрэлцэн ирсэн байна. Ийм учраас үдээс хойших Ерөнхий сайдын мэдээллийг хойшлуулж байна.

Ингээд хэлэлцэх асуудалдаа оръё.

Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төслийг эцэслэн батална.

Гишүүд байраа эзлээрэй. Дэгийн тухай хуулийн 44.3-т долоо хоногийн Баасан гарагийн 10 цагт нэгдсэн хуралдаанаар хуулийн төслийг эцэслэн батлах санал хураалт явуулна гэж заасан байгаа. Үүний дагуу эцэслэн батлах санал хураалтаа явуулж байна. Гишүүд байраа эзлээрэй.

Өчигдөр зарим гишүүдийн төхөөрөмж ажиллахгүй байсан зассан уу тэ. Тэрийг нь засаарай. Гишүүнээ өөр газар суулгах биш яг өөрийнх нь төхөөрөмжийг засна шүү.

Төхөөрөмжийн ажиллагааг шалгаж санал хураалт явуулъя. Техникийн ажиллагааг шалгая. Ирцэд байгаа гишүүд тийм гэж дарахыг хүсье.

Байраа эзлээрэй.

Сая кнопоо дарж амжаагүй гишүүд ирцдээ ороорой Ганболд гишүүн. Ирцдээ ороорой. Техникийн санал хураалтаа дахин явуулъя. Ирцэд байгаа гишүүд бүгдийг нь дараарай.

Жаргалмаа, Өнөрболор, Жадамбын Бат-Эрдэнэ гишүүн. За байраа эзлээрэй. Санал хураалт явуулъя. Монгол Улсын Их Хурлын чуулганы дэгийн тухай хуулийн 44.2-т заасан байгаа. Эрүүгийн хэрэг хянан шийдвэрлэх тухай хуульд өөрчлөлт оруулах тухай хуулийн төслийг эцэслэн баталъя гэсэн томьёоллоор санал хураалт явуулъя.

Санал хураалтад 43 гишүүн оролцож, 39 гишүүн дэмжиж, 90.7 хувийн саналаар дэмжигдлээ.

**Дараагийн асуудалдаа оръё.**

**Монгол Улсын Засаг захиргаа, нутаг дэвсгэрийн нэгж түүний удирдлагын тухай хуульд өөрчлөлт оруулах тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлтийг Улсын Их Хурлын гишүүн Ёндонпэрэнлэйн Баатарбилэг уншиж танилцуулна.

Индэрт урьж байна таныг.

**Ё.Баатарбилэг**: Улсын Их Хурлын дарга, эрхэм гишүүд ээ,

Монгол Улсын Их Хурлаас шинэчлэн баталсан Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд Монгол Улсын Ерөнхийлөгч 2021 оны 01 дүгээр сарын 25-ны өдөр хэсэгчлэн тавьсан хоригийг Улсын Их Хурал 2021 оны 01 дүгээр сарын 28-ны өдрийн хуралдаанаараа хэлэлцэж, Монгол Улсын Ерөнхийлөгчийн хоригийг хэсэгчлэн хүлээж авахаар шийдвэрлэсэн.

Иймд Монгол Улсын Ерөнхийлөгчийн хоригийг хэсэгчлэн хүлээн авсантай холбогдуулан Монгол Улсын Их Хурлын чуулганы хуралдааны дэгийн тухай хуулийн 88 дугаар зүйлийн 88.9-д “Монгол Улсын Ерөнхийлөгчийн хоригийг хүлээж авсантай холбогдуулан хууль, тогтоолд нэмэлт, өөрчлөлт оруулах бол тухайн шийдвэрийн төслийг холбогдох Байнгын хороо боловсруулан нэгдсэн хуралдаанд оруулах бөгөөд уг төслийн талаар Засгийн газар, холбогдох бусад байгууллагаас санал авахыг шаардахгүй.” гэж заасан тул Төрийн байгуулалтын байнгын хороо Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг боловсруулсан.

Төрийн байгуулалтын байнгын хороо 2021 оны 12 дугаар сарын 02-ны өдрийн хуралдаанаараа хуулийн төслийг Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасны дагуу хуулийн төслийг зүйл бүрээр хэлэлцлээ.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22-т заасны дагуу хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг Улсын Их Хурлын гишүүн О.Тогтохсүрэн гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Монгол Улсын засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийн хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлтийг хэлэлцэн хуулийн төслийг эцэслэн баталж өгөхийг та бүхнээс хүсье.

Анхаарал тавьсанд баярлалаа.

**Т.Аюурсайхан**: Байнгын хорооны санал дүгнэлттэй холбогдуулан асуулт асуух Улсын Их Хурлын гишүүн нэрээ өгье.

Ганибал гишүүнээр тасаллаа. Норовын Алтанхуяг гишүүн асуулт асууя.

**Н.Алтанхуяг**: Өглөөний амгаланг айлтгая. Хэн хариулах юм бол доо. Хариулах хүн олдох болов уу, үгүй болов уу. Улаан цайм Үндсэн хууль зөрчиж хууль баталж байгааг одоо яах юм бэ? Энэ хуулийн төсөл анх яригдаж байхад маш олон гишүүд хэлсэн ш дээ. Гэхдээ Ардын намын бүлгээс хэлээгүй. Ардын намын бүлэг энийг батална гээд тохирчихсон тийм ээ. Тэгээд улаан цайм Үндсэн хууль зөрчсөн хүн баталсан байхгүй юу. Одоо эргүүлээд нөгөө архиваа үзэх юм бол бид нарын хэлж байсан үг байгаа. Монгол Улсын Үндсэн хуулийг хэлж зөрчиж болохгүй байхад Ардын намын бүлэг шийдсэн гэж хэлээд Үндсэн хууль зөрчөөд хууль баталчхаж байгаа байхгүй юу. Тэгэнгүүт одоо Үндсэн хуулийн цэцэд хэн нь өгсөн юм. Ерөнхийлөгч өгөөд тэгээд Үндсэн хуулийн цэц та бүхэн тэр нөгөө уу нэрт нөгөө Их Хурал нэрээрээ гарч байгаа шүү дээ. Их Хурал Үндсэн хууль зөрчсөн хууль баталсан байна гэж буцаж орж ирж байгаа. Энэ угаасаа ойлгомжтой байхгүй юу. Тэгэхээр Улаан цайм Үндсэн хууль зөрчдөгөө хэзээ болих юм Ардын намын бүлэг. Энэ олонхоороо түрий барьж мундаг улс хууль зөрчиж болохгүй. Энэ дээр ямар хариуцлага тооцох юм. Улаан цайм Үндсэн хууль зөрчиж энэ илүү ажил хийж байгаа байхгүй юу. Та нарын санааг би дараа нь хүнээс ойлгосон. Та нар болохоор орон нутгийн сонгуульд нөгөө намынхаа хүмүүсийг айлгах гэж хийсэн ажил юм билээ.

Тэгэхээр тэр Үндсэн хууль зөрчиж үүнээс хойш ийм юм хийж үүнээс хойш болохгүй. Ардын намынхаан би та нарт хэлж байна. Энэ тоглоом биш шүү дээ. Тийм учраас энэ Үндсэн хууль зөрчсөн ийм улаан цайм зөрчиж ингэж хууль батлаад байгаа хүмүүст хэн хариуцлага тооцох юм. Хэн хариулахыг мэдэхгүй. Хариулт өгөөч надад.

Хоёр дахь нь энэ хуулийг засаж байгаа юм. Засаж байгааг нь би дэмжиж байна. Уулаасаа улаан цайм шүү дээ. Тэр аймаг дүүрэг, орон нутгийн сонгуулийн хороо тэндээсээ ерөнхий юу Засаг даргаар нэр дэвшүүлдэг гээд Үндсэн хууль дээр биччихээд байхад үгүй Ерөнхий сайд юм уу, дээд шатны Засаг дарга нь дээрээс нь бууруулна гэж ингэж хийсэн байхгүй юу.

Энэ бол намынхаа дотоод зөрчлийг Үндсэн хууль зөрчих замаар хийж байгаа. Дахиж бол ерөөсөө болохгүй шүү. Энэ бол муухай зүйл. Одоо дахиад би нэг юм асууя.

Хоёр дахь асуулт. Хуулийн тайлбар гэж бичнэ гэж юу гэсэн үг вэ бас ойлгохгүй юм. Одоо нөгөө нэг орон нутагт давхар дээл хашаад байгаа шүү дээ. Орон нутагт давхар дээл хашиж байгааг чинь бол сум, аймаг, юу хоёр дээр аль нь билээ дээ. Аймаг, нийслэл, сум, дүүрэг гэж байгаа юм. Суманд бол болж байгаа. Дүүрэгт бол болж байгаа. Аймаг, нийслэл дээр нь болиулчихсан юм. Одоо тэгээд энийгээ ингээд тайлбар гэж ингэж засаж болдог юм уу? Хуулийг. Би бас ойлгохоо байлаа. Би ч бас олон жил хууль тогтооход оролцож яваа нөхөр. Энд бас хариулт өгөөч. Хариулт өгдөг хүн байна уу. Хууль дээр ингэж тайлбар гэж ингэж бичиж болдог юм уу. Хэн хариулах юм. Би бол Ерөнхий санааг чинь ойлгоод байна. 1 дүгээрт хатуу анхааруулж байна. Намын бүлгийн шийдвэрээр Үндсэн хууль зөрчихөөр улаан цайм юм хийж болохгүй.

Хоёр дахь нь энэ зовлон байгаа л даа. Гуравны нэг нь хашна наана цаана. Дотроо бужигнадаг. Би тэрийг бол дэмжээд байна. Тэгэхдээ ингэж хуулийг ингэж тайлбар гэж дор нь юм бичиж байхыг хараагүй л юм байна. Манай энэ Их Хурлын Тамгын газар хууль юугаа ч хийж суудаг юм. Тэгээд нэг намын бүлэг нь хууль зөрчиж байхад нь амаа ангайлгаад явуулаад. Тэгээд одоо өнөөдөр бид нар илүү ажил хийгээд сууж байгаа байхгүй юу. Анхнаасаа Үндсэн хууль зөрчиж болохгүй. Энэ Сүхбаатар толгойлоод хийсэн тэр хууль дотор Үндсэн хууль зөрчсөн нэлээд хэдэн заалт байгаа шүү. Дахиж дахиж орж ирэхгүй. Үүнээс хойш боль л доо та нар. Хэдүүлээ ярьж байгаад улаан цайм Үндсэн хууль зөрчсөн юм хиймээргүй байна.

Би ийм хоёр асуулт асууж байна. Надад хариулаад өгөөч.

**Т.Аюурсайхан**: Байнгын хорооны санал, дүгнэлтээс Төрийн байгуулалтын байнгын хорооны дарга Жамъяангийн Мөнхбатад микрофон өгье.

**Ж.Мөнхбат**: Байнгын хорооны хувьд хариулъя. Алтанхуяг гишүүний ярьж байгаа зүйлтэй би бас санал нэг байгаа юм. Энэ Үндсэн хууль зөрчсөн шинжтэй үйл ажлыг засаж байгаа юм Алтанхуяг гишүүн ээ.

2021 оны 1 сарын 25-ны өдөр Монгол Улсын Ерөнхийлөгч хориг тавьсан. Хоригийг Улсын Их Хурал хэсэгчлэн хүлээж авсан.

Тийм учраас бол хоригийг хүлээж авсантай холбогдуулаад энэ хуулиа одоо засаж янзлах нийцүүлэх ийм асуудал үүссэн. Энэ 56.5.1 дээр байгаа таны тэр яриад байгаа Үндсэн хууль зөрчсөн гэж яриад байгаа дээд шатны Засаг дарга, Ерөнхий сайд энэ хуулийн 56.3, 56.4-т заасан шаардлага хангасан хүнийг тухайн хуралд санал болгож болно гэснийг хасаж байгаа юм. Яг таны яриад байгаа юм чинь байхгүй болж байгаа байхгүй юу. Өөрөөр хэлэх юм бол орон нутгийн эрхэд халдсан байна гэсэн. Энэ нь өөрөө орон нутгийн өөрийнх нь эрхэд халдаж байгаа учраас Үндсэн хууль зөрчиж байгаа шинжтэй байна гэснийг нь засаад нийцүүлчхэж байгаа юм.

Тэгэхээр бол таны яриад байгаа шиг Үндсэн хуулийн зөрчилтэй юм бол байхгүй болж байна. Арилж байгаа гэж ойлгож болно.

Хоёрдугаарт энэ хуульд тайлбар байдаг. Манай Алтанхуяг гишүүн бол олон жил парламентад суусан хүн. Олон хууль дээр ийм тайлбар байдаг. Тайлбар өөрөө хуулийн адил хүчинтэй, хүчин төгөлдөр байдаг гэдгийг та мэдэж байгаа.

Тэгэхээр энэ тайлбараар хууль засаад байгаа юм биш үү. Угаасаа энэ чинь энэ хэсгийг 2024 оны орон нутгийн ээлжит сонгуулиас эхлэн дагаж мөрдөнө гэсэн ийм тайлбартай батлагдсан хууль. Энийг нь өөрчилж нийцүүлж ийм л юм болж байгаа юм гэдгийг хэлэх гэсэн юм.

**Т.Аюурсайхан**: Алтанхуяг гишүүнд 1 минут тодруулах микрофон өгье.

**Н.Алтанхуяг**: Тэмээ гэхээр ямаа гээд хариулах юм. Үндсэн хуулийг улаан цайм зөрчиж Монгол Ардын намын баталсан энэ юманд хэн хариуцлага тооцох юм бэ гэж би асуусан. Тэрнээс биш та надад хууль тайлбарлаад яах вэ дээ. Нэгдүгээрт асуулт.

Хоёрдугаарт тэгвэл Тамгын газар хэлээд өгөөч. Тайлбар гэдгийг би жоохон ойлгохоо байчхаад байгаа юм. Яг энэ тайлбар энэ хуучин хууль дээр тайлбар гэж байгаа юм байна. Саяын хэлснээр. Тэгээд тайлбараа засаж байгаа юм байна.

Их л болхи л юм хийж байна л даа. Би харин тийм практик сайн мэдэхгүй учраас асуугаад байна. Зүгээр төдөн оны төдөн сарын тэднээс мөрдсүгэй ч гэсэн юм уу тийм заалт бол байдаг шүү дээ. Тэгэхээр энэ тайлбар гэж ямар юм байна. Энийг нэг тайлбарлаад өг. Мөнхбат бол хэрэггүй юм байна. Чи надад хариулахгүй юм байна. Одоо өөр хэн байна.

**Т.Аюурсайхан**: Улсын Их Хурлын Тамгын газрын тэргүүн дэд даргын микрофоныг өгөөдөх өө. Товчхон тодорхой нэг минут байна шүү, хурдан.

**О.Номинчимэг**: Алтанхуяг гишүүний асуултад хариулъя. Хуулийн зүйл заалтыг илүү тодорхой болгохын тулд хуульд бол тайлбар хийж болж байгаа. Бусад хууль ч гэсэн ийм тайлбаруудыг оруулж ирж байгаа. Энэ зарчмаар энэ хуульд тайлбарлаж тодорхой болгосон.

**Т.Аюурсайхан**: Улсын Их Хурлын гишүүн Наянтайн Ганибал асуулт асууна.

**Н.Ганибал**: Энэ хуулийн төслийг бас дэмжиж байна. Ер нь тухайн нэгжийн тухай хууль хэрэгжиж байхад тодорхой хэд хэдэн асуултууд байсан юм. Энэний хамгийн гол бас 2-ыг нь өнөөдөр ингэж оруулж ирээд бас бидний ярьж байсан хэлж байснаар өөрчлөгдөж байгаад маш их баяртай байна. Эргээд энэ нэгжийн хууль дээр бас зайлшгүй яригдах хэд хэдэн асуудлууд бас үлдчихлээ. Жишээ болгоод хоёрыг нь хэлье. Орон нутгийн энэ эдийн засгийн чадавхыг нэмэгдүүлнэ. Бие даах чадварыг нь нэмэгдүүлнэ. Өрсөлдөх чадварыг нь нэмэгдүүлнэ гэж тухайн үед хууль өргөн барьсан хүмүүс маань тайлбарлаж байсан. Харамсалтай нь яг төсөв хэлэлцэх үеэр энэ асуудлыг эргээд харсан чинь тэнд нэмэгдээд чадвар нь сайжирсан ийм зүйл харагдаагүй ээ. Бүүр одоо эсрэгээрээ нөгөө орон нутгийн хөгжлийн сан түүнийг дагасан хуваарилалтын асуудлууд нь бүр эсрэгээрээ ингээд өөрчлөгдсөн ийм асуудлууд гарч ирсэн.

Ер нь энэ орон нутгийн хөгжлийн сан гэдэг юмыг та бүхэндээ бас нэг товчхон тайлбарлаад хэлчихье.

Энэ мөнгө бол АМНАТ буюу ашигт малтмалын нөөц ашигласны төлбөр газрын тосны нөөц ашигласны төлбөр гээд хэдхэн эх үүсвэрээс бүрддэг. Ийм мөнгөний хуваарилалтыг тэгшитгэсэн байдлаар өнөөдөр хуваарилаад явж байгаа. Өнөөдөр өрсөлдөх чадвар гэвэл үнэхээр уул уурхайн ашиглаад түүнээсээ олох орлогын тухайн орон нутгийн иргэд тухайн орон нутгийн хөгжилд илүү түлхүү өгч бусад тэр аялал жуулчлал, өөр үйлдвэрлэлийг хөгжүүлж байгаа тэр аймаг орон нутгууд энэ чиглэлээрээ үйл ажиллагаагаа илүү сайжруулаад ингээд хоорондоо өрсөлдөх ёстой юм. Харамсалтай нь уул уурхайгаас орж ирж байгаа хэдэн төгрөгийг бүх аймгуудад тэгшитгэн хуваарилдаг ийм зарчим энэ хуулиар засагдаагүй. Улам одоо тэгшитгэх байдал руу орчихсон.

Хоёр дахь асуудал нь дээд шатны Засаг дарга нар доод шатны Засаг дарга нартаа хариуцлага тооцно гээд бүрхэг өгүүлбэр бас нэгжийн тухай хуульд орсон. Уг нь одоо бүх эрх зүйн асуудлуудаараа иргэдийн Хурал Засаг даргаа сонгоод түүндээ хариуцлага тооцох бусад одоо Засгийн газар түүний гишүүд нь тухайн Засаг дарга нартай гэрээ байгуулаад түүндээ одоо дүгнэлт хийж бас ингэж хариуцлага тооцох ийм заалтууд өнөөдрийн эрх зүйн хувьд бол ийм боломжууд байдаг. Харамсалтай нь ийм нэг бүрхэг шууд ямар нэгэн үүрэг даалгавар биелүүлээгүй бол дээд шатны Засаг дарга, доод шатны Засаг даргад хариуцлага тооцно гэж. Аливаа асуудлыг бүрэн одоо төгс байдлаар биш зөвхөн одоо нэг өгүүлбэр байдлаар ингэж оруулаад ингээд явсан байгаа. Энийг ч гэсэн одоо цаашид засна гэдэгт бас итгэлтэй байна.

Баярлалаа.

**Т.Аюурсайхан**: Төрийн байгуулалтын байнгын хорооны дарга Жамъянгийн Мөнхбат.

**Ж.Мөнхбат**: Ганибал гишүүний энэ яриад байгаа асуудал бол ер нь орон нутгийн ялангуяа энэ байгалийн баялагтай орд газруудтай энэ аймгууд нэлээд ярьдаг асуудал. Нөгөө орон нутагтаа байгаа энэ байгалийн баялгаасаа олсон ашгийг орон нутагтаа зарцуулъя гэдэг энэ бол энэ засаг захиргаа, нутаг дэвсгэрийн нэгжийн тухай хуулиар зохицуулагддаггүй юм Ганибал гишүүн ээ. Энэ Төсвийн тухай хуулиар зохицуулагдана. Тэгээд дээр бол Сангийн сайд бол жоохон буруу мэдээлэл өгчихсөн юм шиг яриад байна. Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөл орсон учраас ингэж байгаа юм гэсэн ийм тайлбар хэлсэн.

Тэгэхээр энэ бол ерөөсөө Засаг захиргаа, нутаг дэвсгэрийн нэгжтэй холбоогүй.

Энэ бол зөвхөн төсвийн хуулиар л тэр орлого татвар тэндээс олж байгаа орлого ашгаа орон нутагт нь хуваарилах уу, төсвийн нэгдсэн төвлөрүүлэлтэд татаж авах уу гэдэг нь бол Төсвийн хуулиар зохицуулагдаж байгаа шүү гэдгийг хэлье.

Засаг даргын хариуцлагатай холбоотой асуудлыг бол ер нь Ганибал гишүүн санал хэлчих шиг боллоо. Би бас түрүүн Алтанхуяг гишүүн асуугаад байсан. Энэ тайлбар гэж байж болдог юм уу гээд. Хууль тогтоомжийн тухай хуулийн 30.7 дээр нэр томьёо нь тодорхой утга агуулгаар зөвхөн нэг бүлэг, зүйл, хэсэг, заалтын хүрээнд хэрэглэгдэх бол түүний тодорхойлох тайлбарыг холбогдох бүлэг зүйл хэсэг заалтын дотор байрлуулж болно гэсэн Хууль, тогтоомжийн тухай хуулийн 30.7 дээр байж байна. Өөрөөр хэлэх юм бол тодорхой хэсэг, зүйл, заалт дээр хэрэглэгдэх ийм тайлбарыг ингээд тухайн зүйл, заалт дээр хийж болно гэсэн Хууль, тогтоомжийн тухай хуулийн 30.7 дээр байгаа.

Тийм учраас бол нь ер нь бол олон хууль дээр ийм тайлбарууд хийгдээд явдаг. Тайлбар нь өөрөө хуулийн нэгэн адил хүчинтэй байдаг ийм практик ч байгаа. Одоо өнөөдөр энэ хууль дээр бас тайлбар хэрэглэгдээд явж байгаа гэдгийг бас хэлье гэж бодож байна.

**Т.Аюурсайхан**: Гишүүд асуулт асууж, хариулт авч дууслаа. Байнгын хороо Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг гаргасан байна. Уг горимын саналыг дэмжье гэсэн томьёоллоор санал хураана.

Гишүүд байраа эзлээрэй. Горимын саналыг дэмжье гэсэн томьёоллоор санал хураалт явуулъя.

Санал хураалт. 76.1 хувийн саналаар дэмжигдлээ. Горимын санал.

Байнгын хорооноос гаргасан горимын саналыг нэгдсэн хуралдаанд оролцсон гишүүдийн олонх дэмжсэн тул Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд өөрчлөлт оруулах тухай хуулийн төслийг эцэслэн батлуулах бэлтгэл хангуулахаар Төрийн байгуулалтын байнгын хороонд шилжүүлж байна.

**Дараагийн асуудалд оръё. Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийн анхны хэлэлцүүлгийг үргэлжлүүлэн явуулна.**

Ажлын хэсэг байраа эзлээрэй. Гишүүд Байнгын хорооны санал, дүгнэлттэй холбогдуулан асуулт асууж, хариулт авч дууссан байгаа. Одоо Байнгын хорооноос гаргасан зарчмын зөрүүтэй саналын томьёоллоор санал хураана.

41 санал байгаа гишүүд ээ.

Санал хураалтдаа оръё.

Аюулгүй байдал, гадаад бодлогын болон Инновац, цахим бодлогын байнгын хорооны дэмжсэн саналаар санал хураалт явуулъя.

1.Төслийн1 дүгээр зүйлийн 1.1 дэх хэсгийн “кибер орчин” гэсний өмнө “кибер орон зай,” гэж нэмэх. Санал гаргасан Улсын Их Хурлын гишүүн Н.Учрал, Н.Алтанхуяг, П.Анужин, Э.Бат-Амгалан, Т.Доржханд, Л.Мөнхбаатар, Б.Саранчимэг, Ж.Сүхбаатар, Д.Цогтбаатар **/цаашид “Ажлын хэсэг” гэх** **санал хураалт.**

**60 хувийн саналаар дэмжигдлээ.**

2. Төслийн 2 дугаар зүйлийн 2.1 дэх хэсгийн “Нийтийн мэдээллийн тухай хууль,” гэсний дараа “Цахим гарын үсгийн тухай хууль,” гэж нэмэх.

Санал хураалт. Ажлын хэсгийн саналууд үргэлжилж байгаа шүү гишүүд ээ.

73.3 хувийн саналаар дэмжигдлээ.

3.Төсөлд доор дурдсан агуулгатай 4.1.2 дахь заалт нэмэх:

“4.1.2.“кибер орон зай” гэж интернэт болон бусад мэдээлэл, харилцаа холбооны сүлжээ, тэдгээрийн ажиллагааг хангах мэдээллийн дэд бүтцийн харилцан хамааралтай цогцоос бүрдсэн биет болон биет бус талбар;”

Санал хураалт.

73.3 хувийн саналаар дэмжигдлээ.

**4.**Төслийн 4.1.8 дахь заалтыг хасах.

Санал хураалт.

75.6 хувийн саналаар дэмжигдлээ.

**5.**Төслийн 4 дүгээр зүйлийн 4.1.14 дэх заалтыг доор дурдсанаар өөрчлөн найруулах:

“4.1.14.“үндэсний хэмжээний кибер халдлага” гэж онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсаны улмаас тухайн байгууллагын хэвийн үйл ажиллагааг алдагдуулж, Монгол Улсын үндэсний аюулгүй байдал, нийгэм, эдийн засагт хохирол учруулахуйц кибер халдлагыг;”

Санал хураалт.

77.8 хувийн саналаар санал дэмжигдлээ.

6.Төсөлд доор дурдсан агуулгатай 4.1.16 дахь заалт нэмэх:

“4.1.16.“төрийн мэдээллийн нэгдсэн сүлжээ” гэж төрийн байгууллага хоорондын мэдээлэл солилцох, кибер аюулгүй байдлыг хангахад чиглэсэн нэгдсэн дэд бүтэц бүхий төрийн интернэт хэрэглээ, албан болон тусгай хэрэглээний сүлжээний цогцыг;”

Санал хураалт.

75.6 хувийн саналаар санал дэмжигдлээ.

7.Төслийн 6 дугаар зүйлийн 6.1.1 дэх заалтын “удирдлага” гэсний өмнө “бодлого” гэж, мөн зүйлийн 6.1.4 дэх заалтын “арга хэмжээ” гэсний өмнө “хариу арга хэмжээ авах, нөхөн сэргээх” гэж тус тус нэмэх.

Улсын Их Хурлын гишүүн Бямбасүрэнгийн Энх-Амгаланд микрофон өгье.

**Б.Энх-Амгалан**: Энэ Кибер аюулгүй байдлын тухай хууль бол эрт гарах ёстой байсан юм. Одоо гарч байгаа нь бас цаг үеэ олсон асуудал. Энэ бол энэ цахим гэмт хэргийн хохирлын хэмжээ бол 2015 онд дэлхийн хэмжээнд 3 териллион долларт тэнцэхүйц байсан. 2025 онд 10.5 териллион болтлоо өссөн.

Энэ цахим халдлагын субъект нь гол төлөв хувь хүмүүс, бүлэглэл байгаад байгаа юм. Тийм учраас бид нар энэ цахим халдлагатай холбоотой цахим аюулгүй байдалтай холбоотой зардлаа бас өсгөх асуудал нэгдүгээрт чухал байгаа юм.

Хоёрдугаарт энэ цахим холбооны сүлжээний дугаарын хуваарилалтыг зөв хийхгүй бол сая бол нөгөө нэг 700 Хятад орж ирээд маш олон дугаар авч ирээд сууж байсан асуудал гарч байсан. Тэгээд энэ бол олон улсын байгууллагын цахим гэмт хэргийн тухай конвенц байгаа юм.

Тэгээд энэ цахим гэмт хэргийн тухай конвенц дээрээ энэ цахим орчинд хүүхдийн эрхийг хамгаалах асуудал. Энэ онлайн контент онлайн сошиал медиа нийгэмд үзүүлж байгаа сөрөг нөлөөллийг багасгах энэ асуудал дээр нэлээд анхаарч байгаа учраас манай энэ дээрээ нэлээд анхаарахгүй бол болохгүй юм байгаа юм гэж үзэж байгаа юм. Яах вэ энэ хуулиар бол кибер аюулгүй байдлын тогтолцоо их зөв болж байгаа юм. Хамгийн чухал зүйл нь энэ аюулгүй байдлын зардал чирэгдэл дээрээ мэдээллийн аюулгүй байдлын ажилтнуудаа цалингийнх нь асуудлыг сайн бодохгүй бол ирж ажиллах ажилтан байхгүй. Өндөр цалинтай газар руу явчихдаг.

Үндэсний аюулгүй байдлыг хамгаалахад нэлээд нөлөөлдөг ийм нөхцөл байдал байгаа юм. Тэгэхээр энэ хуулийг дагалдуулаад бас цаашдаа мэдээллийн аюулгүй байдлын тухай хууль Засгийн газар өргөн барина гэж сонссон. Орж ирэх байх. Орж ирвэл бас энэ мэдээллийн аюулгүй байдлын чиглэлээр ажиллаж байгаа ажилтнуудынхаа нийгмийн баталгаа цалин хөлсний асуудлыг нэлээд анхаарахгүй бол болохгүй ийм нөхцөл байдлууд цаашдаа үүсэх юм байна лээ шүү гэдгийг анхааруулъя.

Ер нь бол цахим халдлагын хувьд Монгол Улс эрсдэлийн үнэлгээ хийхэд ялангуяа төрийн байгууллагууд маш өндөр, өндөр гэдэг тийм үнэлгээнд орсон байна лээ. Ийм учраас энийгээ бол цаашдаа бид нар нэлээд сайн зохион байгуулж зөв голдиролд нь оруулж явахгүй бол ингээд дураар нь тавиад байж болохгүй ийм нөхцөл байдал үүсэх нь байна гэдгийг бас хэлж байгаа юм. Тэгээд ер нь бол энэ Кибер аюулгүй байдлын тухай хуулийг бол дэмжиж байгаа.

**Т.Аюурсайхан**: Санал хураалт явуулъя.

Санал хураалт. 7 дугаар саналын томьёолол.

66.7 хувийн саналаар санал дэмжигдлээ.

8.Төслийн 7 дугаар зүйлийг доор дурдсанаар өөрчлөн найруулах:

**“7 дугаар зүйл.Кибер аюулгүй байдлыг хангах нийтлэг журам**

7.1.Кибер аюулгүй байдлыг хангах,урьдчилан сэргийлэх, илрүүлэх, хариу арга хэмжээ авах нийтлэг журмыг Засгийн газар батална.

7.2.Энэ хуулийн 15.1, 16.2, 18.1-д заасан хуулийн этгээд нь Кибер аюулгүй байдлыг хангах нийтлэг журамд нийцсэн кибер аюулгүй байдлыг хангах үйл ажиллагааны дотоод журамтай байна.

Санал хураалт.

66.7 хувийн саналаар санал дэмжигдлээ.

Гишүүд үг авахаар бол зөвхөн тухайн зарчмын зөрүүтэй саналыг дэмжсэн дэмжээгүй учир шалтгаанаа хэлж үг авна шүү.

Бусад үгийг бол хэлэлцүүлгийн үеэр, хэлэлцэх эсэхийн үеэр авсан байгаа.

9.Төслийн 8 дугаар зүйлийг доор дурдсанаар өөрчлөн найруулах:

**“8 дугаар зүйл.Кибер аюулгүй байдлын эрсдэлийн үнэлгээ**

8.1.Кибер аюулгүй байдлын эрсдэлийн үнэлгээг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

8.2.Энэ хуулийн 8.1-д заасан хуулийн этгээд нь олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон хүчин төгөлдөр гэрчилгээ бүхий орон тооны ажилтантай байна.

8.3.Кибер аюулгүй байдлын эрсдэлийн үнэлгээ хийх журам, аргачлалыг цахим хөгжил, харилцаа холбооны асуудал эрхэлсэн төрийн захиргааны төв байгууллага тагнуулын байгууллагатай хамтран батална.

8.4.Төрийн мэдээллийн нэгдсэн сүлжээнд холбогдсон байгууллага болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлын эрсдэлийн үнэлгээг тагнуулын байгууллага, эсхүл түүний зөвшөөрснөөр энэ хуулийн 8.1-д заасан хуулийн этгээд хийнэ.

8.5.Энэ хуулийн 8.1-д заасан хуулийн этгээд болон кибер аюулгүй байдлын эрсдэлийн үнэлгээний тайланг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.” Санал хураалт.

68.9 хувийн саналаар санал дэмжигдлээ.

10.Төслийн 9 дүгээр зүйлийг доор дурдсанаар өөрчлөн найруулах:

**“9 дүгээр зүйл.Мэдээллийн аюулгүй байдлын аудит**

9.1.Мэдээллийн аюулгүй байдлын аудитыг цахим хөгжил, харилцаа холбооны асуудал эрхэлсэн төрийн захиргааны төв байгууллагад бүртгүүлсэн хуулийн этгээд хийнэ.

9.2.Мэдээллийн аюулгүй байдлын аудит хийх хуулийн этгээд нь дараах шаардлагыг хангасан байна:

9.2.1.олон улсын мэргэжлийн холбоо, стандартын байгууллага, эсхүл түүнтэй дүйцэхүйц байгууллагаас олгосон мэдээллийн аюулгүй байдлын аудит хийх хүчин төгөлдөр гэрчилгээ бүхий орон тооны ажилтантай байх;

9.2.2.энэ хуулийн 9.2.1-д заасан ажилтан нь ижил төрлийн аудит хийх эрх бүхий бусад хуулийн этгээдэд зэрэгцсэн гэрээгээр ажилладаггүй байх;

9.2.3.хуульд заасан бусад.

9.3.Мэдээллийн аюулгүй байдлын аудит хийх хуулийн этгээд нь мэдээллийн технологи, мэдээллийн аюулгүй байдлын чиглэлээр үйлчилгээ үзүүлснээс хойш тухайн байгууллагад хоёр жилийн хугацаанд мэдээллийн аюулгүй байдлын аудит хийхийг хориглоно.

9.4.Онц чухал мэдээллийн дэд бүтэцтэй төрийн өмчит хуулийн этгээд тагнуулын байгууллагаар, эсхүл түүний зөвшөөрснөөр энэ хуулийн 9.1-д заасан хуулийн этгээдээр мэдээллийн аюулгүй байдлын аудит хийлгэнэ.

9.5.Мэдээллийн аюулгүй байдлын аудит хийх этгээдийг бүртгэх, аудит хийх журмыг цахим хөгжил, харилцаа холбооны асуудал эрхэлсэн төрийн захиргааны төв байгууллага батална.

9.6.Энэ хуулийн 9.1-д заасан хуулийн этгээд болон мэдээллийн аюулгүй байдлын аудитын тайлан мэдээллийг хүлээн авсан холбогдох байгууллага, албан тушаалтан нууцлалыг чандлан хадгалж, задруулахгүй байх үүрэг хүлээнэ.”

Санал хураалт.

65.2 хувийн саналаар дэмжигдлээ.

11.Төслийн 10 дугаар зүйлийг доор дурдсанаар өөрчлөн найруулах:

**“10 дугаар зүйл.Засгийн газар**

10.1.Үндэсний аюулгүй байдлыг хангах тогтолцооны дагуу Засгийн газар кибер аюулгүй байдлыг хангах талаар дараах бүрэн эрхийг хэрэгжүүлнэ:

10.1.1.кибер аюулгүй байдлын үндэсний стратегийг батлах;

10.1.2.хөгжлийн бодлого, төлөвлөлтийн баримт бичигт кибер аюулгүй байдлыг хангах талаар тусгах, хууль тогтоомжийн биелэлтийг зохион байгуулах;

10.1.3.үндэсний хэмжээний кибер халдлагаас хамгаалах төлөвлөгөөг батлах;

10.1.4.кибер халдлага, зөрчилтэй тэмцэх үндэсний төв болон нийтийн төвийн дүрэм, зохион байгуулалтын бүтэц, орон тоо, төвүүдийн ажиллах журам, тавигдах шаардлагыг батлах;

10.1.5.онц чухал мэдээллийн дэд бүтэцтэй байгууллагын жагсаалтыг батлах;

10.1.6.төрийн мэдээллийн нэгдсэн сүлжээг байгуулах, ашиглах журам, түүнд холбогдох байгууллагын жагсаалтыг батлах;

10.1.7.кибер аюулгүй байдлыг хангахад чиглэсэн үйл ажиллагааг хэрэгжүүлэхэд шаардагдах хөрөнгийг улсын төсөвт тусган шийдвэрлүүлэх;

10.1.8.Кибер аюулгүй байдлын зөвлөлийн Ажлын албаны бүтэц, орон тоо, ажиллах журмыг батлах.”

**Санал хураалт.**

**60 хувийн саналаар дэмжигдлээ.**

12.Төсөлд доор дурдсан агуулгатай 11 дүгээр зүйл нэмэх:

**“11 дүгээр зүйл.Кибер аюулгүй байдлын зөвлөл**

11.1.Кибер аюулгүй байдлыг хангах үйл ажиллагааг нэгдсэн удирдлагаар хангах, уялдуулан зохицуулах, хэрэгжилтийг зохион байгуулах, мэдээлэл солилцох чиг үүрэг бүхий орон тооны бус Кибер аюулгүй байдлын зөвлөл /цаашид “Зөвлөл” гэх/ ажиллана.

11.2.Зөвлөлийг Ерөнхий сайд тэргүүлж, дэд даргаар цахим хөгжил, харилцаа холбооны асуудал эрхэлсэн Засгийн газрын гишүүн, Тагнуулын ерөнхий газрын дарга нар ажиллах бөгөөд Зөвлөл нь Ажлын албатай байна.

11.3.Зөвлөлийн бүрэлдэхүүн, дүрмийг Засгийн газар батална.

11.4.Зөвлөл дараах бүрэн эрхийг хэрэгжүүлнэ:

11.4.1.кибер аюулгүй байдлыг хангах хууль тогтоомжийн хэрэгжилтэд хяналт тавих;

11.4.2.үндэсний хэмжээний кибер аюулгүй байдлыг хангах үйл ажиллагааг нэгдсэн удирдлага, зохион байгуулалтаар хангах, холбогдох байгууллагын үйл ажиллагааг уялдуулан зохицуулах;

11.4.3.кибер аюулгүй байдлыг хангах талаар шаардлагатай мэдээлэл, баримт бичгийг холбогдох байгууллагаас гаргуулан авах;

11.4.4.кибер аюулгүй байдлыг хангах талаар гадаад улс, олон улсын ижил төстэй байгууллагатай хамтран ажиллах;

11.4.5.хуульд заасан бусад.

11.5.Зөвлөл, түүний ажлын албаны үйл ажиллагаанд шаардагдах зардлыг улсын төсвөөс санхүүжүүлнэ.

11.6.Зөвлөлийн шийдвэр тогтоол, тэмдэглэл хэлбэртэй байх ба тогтоосон журмын дагуу үйлдсэн тамга, тэмдэг, хэвлэмэл хуудас хэрэглэнэ.

11.7.Кибер аюулгүй байдлыг хангах чиглэлээр гаргасан Зөвлөлийн шийдвэрийг холбогдох байгууллага, албан тушаалтан биелүүлж, хэрэгжилтийг тайлагнана.”

**Санал хураалт.**

60 хувийн саналаар дэмжигдлээ.

13.Төслийн 11 дүгээр зүйлийг доор дурдсанаар өөрчлөн найруулж, 14 дүгээр зүйл болгох:

**“14 дүгээр зүйл.Зэвсэгт хүчний кибер аюулгүй байдлыг хангах байгууллага**

“14.1.Зэвсэгт хүчний кибер аюулгүй байдлыг хангах байгууллага дараах бүрэн эрхийг хэрэгжүүлнэ.

14.1.1.кибер аюулгүй байдлын үйл ажиллагаатай холбогдсон хууль тогтоомжийн хэрэгжилтийг батлан хамгаалах салбарт зохион байгуулах;

14.1.2.тайван цагт батлан хамгаалах үйл ажиллагааны кибер аюулгүй байдал, Зэвсэгт хүчний мэдээллийн систем, мэдээллийн сүлжээний аюулгүй байдлыг хангаж, шаардлагатай үед улсын кибер орон зайн аюулгүй байдлыг хангах үйл ажиллагаанд дэмжлэг үзүүлэх;

14.1.3.хуульд өөрөөр заагаагүй бол Зэвсэгт хүчний анги, байгууллагын мэдээллийн систем, мэдээллийн сүлжээний тоног төхөөрөмж, программ хангамжийг шалган баталгаажуулах;

14.1.4.кибер аюулгүй байдлыг хангах талаар Зэвсэгт хүчний анги, байгууллагад сургалт зохион байгуулах, зөвлөмж хүргүүлэх;

14.1.5.кибер аюулгүй байдлын чадавх, бэлэн байдлыг хангах чиглэлээр гадаад, дотоодын ижил чиг үүрэгтэй байгууллагуудтай мэдээ, мэдээлэл солилцож, хамтран ажиллах.”

Санал хураалт.

62.8 хувийн саналаар дэмжигдлээ.

14.Төслийн 12 дугаар зүйлийг доор дурдсанаар өөрчлөн найруулах:

**“12 дугаар зүйл.Цахим хөгжил, харилцаа холбооны асуудал эрхэлсэн төрийн захиргааны төв байгууллага**

12.1.Цахим хөгжил, харилцаа холбооны асуудал эрхэлсэн төрийн захиргааны төв байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

12.1.1.кибер аюулгүй байдлыг хангах хууль тогтоомж, эрх бүхий байгууллагын шийдвэрийг хэрэгжүүлэх;

12.1.2.кибер аюулгүй байдлын талаар хөгжлийн бодлого боловсруулах, хэрэгжилтийг зохион байгуулах;

12.1.3.кибер аюулгүй байдлыг хангах нийтлэг журмыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.4.кибер аюулгүй байдлыг хангах талаар олон улсын болон гадаад улсын байгууллагатай хамтран ажиллах;

12.1.5.онц чухал мэдээллийн дэд бүтэцтэй байгууллагын жагсаалтыг тагнуулын байгууллага, зэвсэгт хүчний кибер аюулгүй байдлыг хангах байгууллагатай хамтран боловсруулах;

12.1.6.кибер аюулгүй байдлын эрсдэлийн үнэлгээ, мэдээллийн аюулгүй байдлын аудит хийх хуулийн этгээдийг бүртгэх;

12.1.7.кибер аюулгүй байдлыг хангах чиглэлээр шинэ техник, технологи, инновац, судалгаа, шинжилгээний үйл ажиллагаа явуулах;

12.1.8.кибер халдлага, зөрчлөөс урьдчилан сэргийлэх, соён гэгээрүүлэх арга хэмжээг хэрэгжүүлэх, холбогдох хууль тогтоомжийг сурталчлах.”

Санал **хураалт.**

**62.8 хувийн саналаар дэмжигдлээ.**

15.Төслийн 13 дугаар зүйлийг доор дурдсанаар өөрчлөн найруулах:

**“13 дугаар зүйл.Тагнуулын байгууллага**

13.1.Тагнуулын байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

13.1.1.төрийн мэдээллийн нэгдсэн сүлжээг зохион байгуулж, түүний кибер аюулгүй байдлыг хангах;

13.1.2.төрийн мэдээллийн нэгдсэн сүлжээнд холбогдсон болон онц чухал мэдээллийн дэд бүтэцтэй төрийн өмчит хуулийн этгээдийн кибер аюулгүй байдлыг хангах үйл ажиллагаанд хяналт тавих, холбогдох этгээдэд сургалт зохион байгуулах;

13.1.3.кибер аюулгүй байдлын үндэсний стратегийг цахим хөгжил, харилцаа холбооны асуудал эрхэлсэн төрийн захиргааны төв байгууллага, Зэвсэгт хүчний кибер аюулгүй байдлыг хангах байгууллагатай хамтран боловсруулах;

13.1.4.үндэсний хэмжээний кибер халдлагаас хамгаалах төлөвлөгөө боловсруулах, хэрэгжилтэд хяналт тавьж ажиллах;

13.1.5.үндэсний аюулгүй байдлыг хангах тусгайлсан чиг үүрэг бүхий болон төрийн захиргааны төв байгууллагатай мэдээлэл солилцох, хамтран ажиллах журмыг холбогдох байгууллагатай хамтран батлах;

13.1.6.энэ хуулийн 10.1.6-д заасан журмыг боловсруулах, хэрэгжилтэд хяналт тавих;

13.1.7.энэ хуулийн 13.1.2-т заасан этгээдийн мэдээллийн систем, мэдээллийн сүлжээний аюулгүй байдлыг хангах зориулалт бүхий техник, программ хангамжийг шалган баталгаажуулах, дүгнэлт гаргах;

13.1.8.энэ хуулийн 13.1.2-т заасан этгээдэд гадаад улсын зээл, тусламж, хөрөнгө оруулалтаар хэрэгжих мэдээллийн технологийн төсөл, хөтөлбөрт кибер аюулгүй байдлыг хангах асуудлаар дүгнэлт гаргаж, холбогдох байгууллагад санал, шаардлага хүргүүлэх;

13.1.9.кибер халдлага, зөрчилтэй тэмцэх зорилгоор тоон шинжилгээний лаборатори ажиллуулах;

13.1.10.кибер аюулгүй байдлын эрсдэлийн үнэлгээ хийх этгээдийг бүртгүүлэхэд санал өгөх;

13.1.11.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага хүргүүлэх.”

Санал хураалт.

60.5 хувийн саналаар дэмжигдлээ.

16.Төслийн 14 дүгээр зүйлийг доор дурдсанаар өөрчлөн найруулж, 15 дугаар зүйл болгох:

**“15 дугаар зүйл.Цагдаагийн байгууллага**

15.1.Цагдаагийн байгууллага кибер аюулгүй байдлыг хангах талаар дараах бүрэн эрхийг хэрэгжүүлнэ:

15.1.1.кибер халдлага, зөрчилтэй холбоотой гэмт хэргийн мэдээллийг хүлээн авч, хуульд заасан ажиллагааг явуулах;

15.1.2.энэ хуулийн 15.1.1-д заасан чиг үүргээ хэрэгжүүлэхэд шаардагдах мэдээллийг холбогдох төрийн байгууллага, албан тушаалтан, хүн, хуулийн этгээдээс гаргуулан авах;

15.1.3.кибер аюулгүй байдлыг хангах асуудлаар хүн, хуулийн этгээдэд зөвлөмж, шаардлага, сэрэмжлүүлэг хүргүүлэх;

15.1.4.кибер халдлага, зөрчилтэй тэмцэх, тоног төхөөрөмж, программ хангамжийг шалгах, судалгаа, шинжилгээ хийх, дүгнэлт гаргах зорилгоор тоон шинжилгээний лаборатори ажиллуулах.”**.**

**Улсын Их Хурлын гишүүн Бадмаанямбуугийн Бат-Эрдэнэд микрофон өгье.**

**Б.Бат-Эрдэнэ: Баярлалаа. Би өмнөх санал хураасан Тагнуулын байгууллагатай холбоотой юман дээр хэлэх гээд байгаа юм л даа. Тагнуулын байгууллагын төрийн мэдээллийн нэгдсэн сүлжээг зохион байгуулах төрийн өмчит хуулийн этгээдийн кибер аюулгүй байдлын эрсдлийн үнэлгээ хийх тусгай зориулалттай тоног төхөөрөмж, техник, программ хангамжийг шалган баталгаажуулах, дүгнэлт гаргах, шинжилгээ, судалгаа хийх, тоон шинжилгээний лаборатори ажиллуулах, зээл тусламж хөрөнгө оруулалтаар хэрэгжих төсөл хөтөлбөр арга хэмжээ нь кибер аюулгүй байдлыг хангах асуудлаар дүгнэлт гаргаж холбогдох байгууллагад санал шаардлага хүргүүлэх.**

**Ингээд ер нь бараг л одоо тагнуулын байгууллага кибер аюулгүй байдлыг хангах ажлыг бараг дангаараа хариуцан ажиллахаар өргөжүүлсэн юм шиг ийм юм оруулж ирээд байгаа юм л даа. Тэгэхээр энэний цаад тал чинь хөрөнгө санхүү, мэргэжлийн боловсон хүчин гээд энэ асуудлууд нь хүрэлцээтэй байх уу. Цаашилбал ядмагхан улсын төсөв хөрөнгө чинь энийг даах уу. Өмнө нь энэ Аюулгүй байдал, гадаад бодлогын байнгын хороо, Инновац, цахим бодлогын байнгын хороо хамтраад хэлэлцүүлэг хийж байхад бол нөгөө л одоо нэг хууль оруулж ирэхээрээ албан тушаал, бүтэц, хүн томилох, орон тоо нэг ийм л юмнууд дээрээ булаацалдаад л тэгээд болоогүй одоо нэрийг нь төв болгоно. Агентлаг болгоно. Одоо бүр яам болгоно гэхгүй ингээд маргалдаад байгаа ийм зүйл харагдаад байгаа юм. Гэтэл бол яг энэ бодит байдал дээр жишээ нь энэ кибер аюулгүй байдал гэдэг чинь үнэхээр хоолой дээр хутга тулгасан ийм асуудал болж өдөр бүр одоо данснаасаа хүмүүс мөнгөө алдаж байгаа. Энэ байгууллагууд чинь хувь хувьсгалын олон байгууллагууд чинь халдлагад өртөөд ингээд таг зогсож байгаа.**

**Эрх биш Монгол ухаанаар зарим байгууллагууд нь нөгөө мэдээллийн сан энэ тэрээ өөр хэлбэрт нөөцөлж хадгалж нэг ийм аюулаас гарч байгаа ийм тохиолдлууд энэ тэр зөндөө байгаа шүү дээ. Тэгээд энэ нүүрлэж байгаа аюулгүй яаж одоо эрсдэлийг бууруулах вэ гэдэг талын юман дээр л онцгой анхаарахгүй бол одоо ОХУ бид нар судлаад үзсэн ОХУ кибер аюулгүй байдлыг хангахад төрөөс дэлхийд тэргүүлэгч Касфес гээд лаборатори ийм том компанитай гэрээ хийгээд энэ үүргийг хэрэгжүүлж байгаа ийм юм хүртэл байна шүү дээ. Тэгэхээр бид нар энэ техникийн боломж, хүн хүч, зардал хөрөнгө энэ талаасаа сайн тооцож үзэхгүй бол ер нь хэдүүлээ сүйрээд дуусаж болохоор ийм нөхцөл байдалтай байгаа шүү дээ. Энэ энэ нэг орж ирж байгаа хуулиудыг ихэнхийг нь харах юм бол би дахиад хэлье. Нэг сандал суудал, төсөв зардал, ахуйн нөхцөл ийм л юм руу л оруулсан л хууль л энэний цаад талд чинь үнэртээд байх юм байна шүү дээ.**

**Тэгэхээр ийм юмнуудаа анхаарч үзэхгүй бол бид нар ер нь таамаглаж чадахгүй тийм аюулд орохоор ийм шинэ цаг үе техник технологийн хөгжил энэ цахим орчинд чинь ийм байдалтай байна шүү дээ. Энэ хуулийг бол дэмжиж байгаа гэхдээ энэ тулгамдаж байгаа асуудлыг бүхлээр нь зохицуулж чадаж байна гэдэг дээр хэлэлцүүлгийн явцад эргэлзэж байгаа учраас би үг авч ийм зүйл хэлж байна.**

**Т.Аюурсайхан: Хариулт байхгүй. Одоо энэ хэлэлцэх эсэх дээр хэлдэг үгнүүдээ тухайн үедээ хэлээд дууссан байгаа. Энэ тухайн заалтын ямар томьёоллыг дэмжихгүй байна. Эсвэл дэмжиж байна гэдгээ хэлнэ.**

**Санал хураалт. Хэлэлцүүлэг явуулахгүй шүү гишүүд ээ.**

**52.4 хувийн саналаар дэмжигдлээ.**

**Тухайн заалт дээрээ дэмжсэн дэмжээгүй тухайн заалтынхаа юуг тайлбарлаж хэлнэ шүү одоо. Шуурхай явна шүү гишүүд ээ.**

17.Ажлын хэсгийн гаргасан, Төслийн 15 дугаар зүйлийн 15.1.4 дэх заалтыг хасах.

Санал хураалт. Дэг нь тийм байгаа. Дэгийг өөрчлөх эрх гишүүдэд байгаа.

45.2 хувийн саналаар дэмжигдсэнгүй.

Улсын Их Хурлын гишүүн Жадамбын Бат-Эрдэнэд микрофон өгье.

**Ж.Бат-Эрдэнэ:** Миний кноп ажилласангүй. Энэ санал хураалтыг дахин явуулж өгөөч гэсэн санал байна.

Саяын санал хураалтыг хүчингүй болгоод дахин санал хураалт явуулъя.

**Т.Аюурсайхан**: 16 дугаар томьёолол дэмжигдсэнтэй холбогдуулаад шийдэх ёстой л доо. Жадамбын Бат-Эрдэнэ гишүүний гаргасан горимын саналыг дэмжье.

Санал хураалт.

52.4 хувийн саналаар дэмжигдлээ.

17 дугаар томьёоллоор дахин санал хураалт явуулъя.

53.5 хувийн саналаар дэмжигдлээ.

18.Төслийн 16 дугаар зүйлийн 16.1 дэх хэсгийг хасах.

**60.5 хувийн саналаар дэмжигдлээ.**

19.Төслийн 16 дугаар зүйлийн 16.2.6, 16.2.7 дахь заалтыг доор дурдсанаар өөрчлөн найруулах:

“16.2.6.кибер аюулгүй байдлын эрсдэлийн үнэлгээг хоёр жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;

16.2.7.мэдээллийн аюулгүй байдлын аудитыг жил тутамд, холбогдох журамд заасан нөхцөл, байдал үүссэн үед тухай бүр хийлгэж, гарсан дүгнэлт, зөвлөмж, шаардлагын дагуу арга хэмжээг авч хэрэгжүүлэх;”

**Санал хураалт.**

**58.1 хувийн саналаар дэмжигдлээ.**

20.Төслийн 18 дугаар зүйлд доор дурдсан агуулгатай 18.1.15 дахь заалт нэмэх:

“18.1.15.стратегийн ач холбогдол бүхий ашигт малтмалын ордыг ашиглах үйл ажиллагаа эрхлэгч;”

**Санал хураалт.**

**60.5 хувийн саналаар дэмжигдлээ.**

21.Төслийн 18 дугаар зүйлийн 18.2.10 дахь заалтыг доор дурдсанаар өөрчлөн найруулах:

“18.2.10.кибер аюулгүй байдлын эрсдэлийн үнэлгээний болон мэдээллийн аюулгүй байдлын аудитын тайланг хүлээн авснаас хойш нэг сарын дотор холбогдох төвд хүргүүлэх;”

**Санал хураалт.**

**65.1 хувийн саналаар дэмжигдлээ.**

22.Төслийн 19 дүгээр зүйлд доор дурдсан агуулгатай 19.2 дахь хэсэг нэмэх:

“19.2.Бусад хуулийн этгээд кибер халдлага илрүүлэх, таслан зогсоох үйл ажиллагаа явуулахдаа энэ хуулийн 10.1.4-т заасан холбогдох шаардлагыг хангасан байна.”

**Санал хураалт.**

**62.8 хувийн саналаар дэмжигдлээ.**

23.Төслийн 20 дугаар зүйлийг доор дурдсанаар өөрчлөн найруулах:

**“20 дугаар зүйл.Үндэсний төв**

20.1.Үндэсний төв Тагнуулын байгууллагын бүтцэд ажиллана.

20.2.Үндэсний төв дараах чиг үүргийг хэрэгжүүлнэ:

20.2.1.улсын хэмжээнд кибер халдлага зөрчилтэй тэмцэх төвүүдийн үйл ажиллагааг уялдуулан зохицуулах, мэргэжил, арга зүйн туслалцаа үзүүлэх;

20.2.2.онц чухал мэдээллийн дэд бүтэцтэй төрийн өмчит хуулийн этгээд болон төрийн мэдээллийн нэгдсэн сүлжээнд холбогдсон байгууллага, мэдээллийн системд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

20.2.3.улсын хэмжээнд кибер халдлага, зөрчлийн мэдээлэлд дүн шинжилгээ хийх, мэдээллийн сан бүрдүүлэх, статистик, судалгаа хийх, анхааруулга, зөвлөмж, мэдээлэл түгээх;

20.2.4.эрхлэх асуудлын хүрээнд Монгол Улсыг төлөөлөн олон улсын болон гадаад улсын ижил төстэй байгууллагатай мэдээ, мэдээлэл солилцох, хамтран ажиллах;

20.2.5.кибер халдлага, зөрчлийн талаар мэдээлэл хүлээн авах, холбогдох байгууллагад шилжүүлэх;

20.2.6.онц чухал мэдээллийн дэд бүтэцтэй байгууллага, холбогдох бусад байгууллага, албан тушаалтанд кибер халдлага, зөрчлийн талаар зөвлөмж, шаардлага хүргүүлэх;

20.2.7.улсын хэмжээнд бүртгэгдсэн кибер халдлага, зөрчлийн талаарх мэдээллийг ангилах, боловсруулах, хариуцсан байгууллагад шилжүүлэх зорилгоор холбогдох байгууллагын төлөөлөл бүхий багийг ажиллуулах.”

**Санал хураалт.**

**61.4 хувийн саналаар дэмжигдлээ.**

24.Төслийн 21 дүгээр зүйлийг доор дурдсанаар өөрчлөн найруулах:

**“21 дүгээр зүйл.Нийтийн төв**

21.1.Нийтийн төв цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана.

21.2.Нийтийн төв дараах чиг үүргийг хэрэгжүүлнэ:

21.2.1.энэ хуулийн 20.2.2-т зааснаас бусад иргэн, хуулийн этгээдийн мэдээллийн систем, мэдээллийн сүлжээнд чиглэсэн кибер халдлага, зөрчлийг илрүүлэх, таслан зогсоох, хариу арга хэмжээ авах, кибер халдлага, зөрчилд өртсөн мэдээллийн системийг нөхөн сэргээхэд дэмжлэг үзүүлэх;

21.2.2.кибер халдлага, зөрчлийн талаар судалгаа, дүн шинжилгээ хийх, олон нийтэд зөвлөмж, мэдээлэл түгээх;

21.2.3.энэ хуулийн 19.1.1, 19.1.3-т заасан төв, 19.2-т заасан хуулийн этгээдтэй хамтран ажиллах, мэдээ, мэдээлэл солилцох;

21.2.4.иргэн, хуулийн этгээдэд кибер халдлага, зөрчлийн талаар зөвлөмж, шаардлага хүргүүлэх.”

Ням-Осорын Учрал гишүүнд микрофон өгье.

**Н.Учрал**:Энэ Кибер аюулгүй байдлын хуульд тогтолцооны хувьд бид нар нийтийн төв гэдэг төвийг оруулж өгсөн. Тэгэхээр гишүүдэд бас мэдээлэл өгөхөд одоо олон улсын серт төвүүд гэж нэрлэж байгаа халдлагад хариу өгөх ийм байгууллагууд байдаг. Тэгэхээр улсын хэмжээнд болохоор төрийн онц чухал мэдээллийн дэд бүтэцтэй байгууллагуудыг хариуцах энэ чиглэлийн халдлагад хариу үйлдлүүдийг хийх зорилготойгоор Улсын хэмжээнд кибер халдлага зөрчилтэй тэмцэх төвүүдийнхээ үйл ажиллагааг уялдан зохицуулах үндэсний төв ажиллана. Үндэсний төв нь бол тагнуулын байгууллагын дэргэд энэ төвөө бол тагнуулын байгууллагын дарга нь удирдаад ажиллана.

Нийтийн төв гээд одоо энэ 24 дүгээр санал дээр гарч байгаа нийтийн төв бол хувийн болон иргэдийн кибер халдлагатай тэмцэх асуудлуудыг илүүтэй хариуцаж ажиллах ийм чиглэлтэй. Тэгэхээр нийтийн төв бол цахим хөгжил, харилцаа холбооны асуудал эрхэлсэн төрийн захиргааны төв байгууллагын дэргэд ажиллана. Хэрвээ онц чухал мэдээллийн дэд бүтэцтэй байгууллагуудыг хувийн байгууллагуудаа нэгтгээд нэг төвийн дор ажиллуулах нь бол улсын хэмжээнд ч гэсэн зохисгүй. Тэр утгаараа бол Нийтийн төв, Үндэсний төв гэж хоёр төвтэй байна гэж байгаа. Энэ хоёр төвийг нь даргалж байгаа хоёр дарга нь бол кибер аюулгүй байдлын зөвлөлийнхөө дэд даргаар ажиллана. Ингээд энэ кибер аюулгүй байдлын зөвлөлийг Ерөнхий сайд тэргүүлнэ.

Ерөнхий сайдын тэргүүлэх кибер аюулгүй байдлын төв бол кибер халдлага зөрчилтэй тэмцэх үйл ажиллагааг зохион байгуулах буюу хамтарсан баг байгуулж ажиллах мөн шуурхай баг байгуулж ажиллах үндсэн үүргүүдийг бол хүлээж ажиллана гэсэн үг.

Тэгэхээр энэ нийтийн төв, үндэсний төв гэж ангилж байгаагийн гол шалтгаан бол дээрээс нь энэ хуулийн дагуу олон улсын стандартад нийцсэн аудит эрсдэлийн үнэлгээ хийх шаардлага бол байгууллагад үүсэж байгаа. Түрүүн бас заалт дээр санал хураагаад дэмжигдсэн. Жилд 2 удаа эрсдэлийн үнэлгээ хийх аудитынхаа тайланг хүргүүлэх ийм шаардлагыг бол хүлээж байгаа. Мөн өнгөрсөн хугацаанд бол Монгол Улсын хэмжээнд 10 байгууллага эрсдэлийн үнэлгээ хийх олон улсын гэрчилгээтэй байгууллагууд мэргэшсэн аудит эрсдэлийн үнэлгээчид бол байсан. Энэ хуулийн дагуу бол Харилцаа холбооны яам мэдээллийн аюулгүй байдлын аудит хийх эрхийг эрсдэлийн үнэлгээ хийх эрхийг бол тухайн байгууллагууд олгоно. Тухайн байгууллагууд эрсдэлийн үнэлгээгээ аудитынхаа тайланг бол жилд 2 удаа хүргүүлэхээр ийм зохицуулалтуудыг тусгаж өгсөн байгаа гэдгийг хэлье.

**Т.Аюурсайхан:** Санал **хураалт. Гишүүд кнопоо дараарай. Үгээ тасалсан. Кнопоо дараад дэмжсэн дэмжээгүй тухайн заалт дээр үг хэлэх эрхтэй.**

**54.5 хувийн саналаар дэмжигдлээ.**

25.Төслийн 22 дугаар зүйлийн 22.2.1 дэх хэсгийн “түүнд өртсөн” гэснийг “хариу арга хэмжээ авах, кибер халдлага, зөрчилд өртсөн” гэж, 22.2 дахь хэсгийн “Цэргийн байгууллагын” гэснийг “Батлан хамгаалах салбарын” гэж тус тус өөрчлөх.

Санал гаргасан ажлын хэсэг.

**Санал хураалт.**

**52.3 хувийн саналаар дэмжигдлээ.**

26.Төслийн 24 дүгээр зүйлийг хасах.

**Санал хураалт.**

**47.7 хувийн саналаар дэмжигдсэнгүй.**

**24 дүгээр зүйлийг хасах гэсэн саналд таны кноп ажилласангүй юу. Баярсайхан гишүүнд микрофон өгье.**

**Б.Баярсайхан: Миний тоног төхөөрөмж гацчихлаа. Тийм учраас энэ саналыг хүчингүй болгож дахин санал хураалгаж өгнө үү баярлалаа.**

**Балжиннямын Байрсайхан гишүүний гаргасан горимын саналыг дэмжье гэсэн томьёоллоор санал хураалт явуулъя.**

**50 хувийн саналаар дэмжигдсэнгүй. Дараагийн хэлэлцүүлэг дээр ажлын хэсэг анхаараарай.**

**24-өө өөрчилсөн байж дахин дахин заавал хасах гэж давхар бичих шаардлагатай юм уу? Нягтлаарай.**

27.Төслийн 25 дугаар зүйлийг доор дурдсанаар өөрчлөн найруулах:

“25.1.Энэ хуулийг 2022 оны 05 дугаар сарын 01-ний өдрөөс эхлэн дагаж мөрдөнө.” Санал гаргасан ажлын хэсэг.

**61.4 хувийн саналаар дэмжигдлээ.**

28.Улсын Их Хурлын гишүүн Ц.Сэргэлэнгийн гаргасан, Төсөлд доор дурдсан агуулгатай 18.1.16 дахь заалт нэмэх:

“18.1.16.Улсын хилээр нэвтэрч байгаа зорчигч, тээврийн хэрэгслийн бүртгэл, хяналт, мэдээллийн нэгдсэн систем хариуцсан байгууллага.”

**Санал хураалт.**

**54.8 хувийн саналаар дэмжигдлээ.**

Хоёр.Найруулгын шинжтэй саналыг танилцуулъя.

1.Төслийн 3 дугаар зүйлийн 3.2 дахь хэсгийн “хуулийн этгээд нэгэн адил мөрдөнө” гэснийг “хуулийн этгээдэд энэ хууль нэгэн адил үйлчилнэ” гэж, 4 дүгээр зүйлийн 4.1.10 дахь заалтын “шинжилгээ хийж, дүгнэлт гаргах” гэснийг “дүгнэлт гаргах” гэж, 4.1.15 дахь заалтын “хариу үйлдэл үзүүлэх” гэснийг “хариу арга хэмжээ авах” гэж, 15 дугаар зүйлийн 15.1.3 дахь заалтын “харьяаллын дагуу” гэснийг “холбогдох” гэж, 16 дугаар зүйлийн 16.2 дахь хэсгийн “систем” гэснийг “системээр дамжуулан мэдээлэл” гэж, мөн зүйлийн 16.2.2, 16.2.4 дэх заалтын “үндэсний төвд” гэснийг “кибер халдлага зөрчилтэй тэмцэх холбогдох төвд” гэж тус тус, 17 дугаар зүйлийн 17.1.3 дахь заалтын “Үндэсний төвд” гэснийг “Нийтийн төвд” гэж, 18 дугаар зүйлийн 18.2.14 дэх заалтын “хэвийн” гэснийг “хэвийн үйл ажиллагаа алдагдсан” гэж, 19 дүгээр зүйлийн 19.1.2 дахь заалтын “төрийн нэгдсэн төв” гэснийг “нийтийн төв” гэж тус тус өөрчлөх.

2.Ажлын хэсгийн гаргасан, Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төсөлд шинээр хэсэг, зүйл, заалт нэмэгдэж, хасагдсантай холбогдуулан төслийн бүтэц, дугаарлалт, найруулгын холбогдох өөрчлөлт оруулах. Санал гаргасан ажлын хэсэг.

**Санал хураалт.**

**61.9 хувийн саналаар дэмжигдлээ.**

Гурав.Аюулгүй байдал гадаад бодлогын болон Инновац, цахим бодлогын байнгын хорооны дэмжээгүй саналаар санал хураалт явуулна.

1.Төслийн 18 дугаар зүйлийн 18.2.5 дахь хэсгийн “эсхүл мэдээллийн систем, мэдээллийн сүлжээний өөрчлөлт хийгдэх бүрд хэсэгчлэн, эрх бүхий байгууллагын шаардсанаар” гэснийг “холбогдох журамд заасан нөхцөл, байдал үүссэн үед” гэж өөрчлөх.

**Санал хураалт гишүүд ээ, дэмжье гэсэн томьёоллоор. Байнгын хорооны саналыг дэмжье.**

**59.5 хувийн саналаар дэмжигдлээ.**

2.Төслөөс “кибер орчин” гэдэг томьёоллыг хасаж, “кибер орон зай” гэсэн нэр томьёогоор жигдлэх.

**Санал хураалт.**

**Байнгын хорооны саналыг дэмжье гэсэн томьёоллоор санал хурааж байгаа.**

**59.5 хувийн саналаар дэмжигдлээ.**

Уг хуулийн төсөлтэй хамт өргөн мэдүүлсэн бусад хуулийн төслийн талаар зарчмын зөрүүтэй саналын томьёоллоор санал хураалт явуулъя.

1.Зөрчлийн тухай хуульд нэмэлт оруулах тухай хуулийн төслийн талаар 2 Байнгын хорооны дэмжсэн саналуудыг танилцуулъя.

1.Төслийн 1 дүгээр зүйл буюу 14.13 дахь зүйлийг хасах.

Санал гаргасан ажлын хэсэг.

Санал хураалт.

**57.1 хувийн саналаар дэмжигдлээ.**

2.Төслийн 1 дүгээр зүйл буюу 14.14 дүгээр зүйлийн 5 дахь хэсгийн “албан тушаалтныг” гэснийг “хуулийн этгээдийг” гэж өөрчлөх.

**Санал хураалт явуулъя.**

**57.1 хувийн саналаар дэмжигдлээ.**

3.Төслийн 1 дүгээр зүйл буюу 14.14 дүгээр зүйлд доор дурдсан агуулгатай 6 дахь хэсэг нэмэх:

“6.Кибер аюулгүй байдлын талаар эрх бүхий байгууллагаас тавьсан шаардлагыг биелүүлээгүй бол онц чухал дэд бүтэцтэй хуулийн этгээдийг арван мянган нэгжтэй тэнцэх хэмжээний төгрөгөөр торгоно.”

**Санал хураалт явуулъя.**

**52.4 хувийн саналаар дэмжигдлээ.**

4. 1 дэх санал дэмжигдсэнтэй холбогдуулан Зөрчлийн тухай хуульд нэмэлт оруулах тухай хуулийн төслийн 1 дүгээр зүйлийн “14.14 дүгээр зүйл” гэснийг “14.13 дугаар зүйл” гэж өөрчлөх.

**Санал хураалт.**

**52.4 хувийн саналаар дэмжигдлээ.**

Харилцаа холбооны тухай хуульд нэмэлт, өөрчлөлт оруулах тухай хуулийн төслийн талаар хоёр Байнгын хорооны дэмжсэн саналыг танилцуулъя.

1.Төслийн 3 дугаар зүйлийн““20.4, 20.5, 20.6” гэж,” гэсний дараа “25 дугаар зүйлийн 25.2.8 дахь заалтын “холбооны” гэснийг “холбоо, мэдээллийн технологийн” гэж” гэж нэмэх.

**Санал хураалт. Ажлын хэсгийн санал байна, дэмжье.**

**57.1 хувийн саналаар дэмжигдлээ.**

Эрүүгийн хуульд нэмэлт, өөрчлөлт оруулах тухай хуулийнтөслийн талаар хоёр Байнгын хорооны дэмжсэн санал.

Төслийн 1 дүгээр зүйлийг доор дурдсанаар өөрчлөн найруулах:

**“1 дүгээр зүйл.**Эрүүгийн хуулийн 26 дугаар бүлгийг доор дурдсанаар өөрчлөн найруулсугай:

**ХОРИН ЗУРГАДУГААР БҮЛЭГ**

**КИБЕР АЮУЛГҮЙ БАЙДЛЫН ЭСРЭГ ГЭМТ ХЭРЭГ**

**26.1.Кибер орчинд хууль бусаар халдах**

1.Кибер орчинд зөвшөөрөлгүйгээр хандаж мэдээллийн систем, мэдээллийн сүлжээнд нэвтэрсэн, танилцсан бол хоёр мянга долоон зуун нэгжээс арван мянган нэгжтэй тэнцэх хэмжээний төгрөгөөр торгох, эсхүл зургаан сараас хоёр жил хүртэл хугацаагаар зорчих эрхийг хязгаарлах, эсхүл зургаан сараас хоёр жил хүртэл хугацаагаар хорих ял шийтгэнэ.

2.Кибер орчинд хууль бусаар халдаж мэдээллийг устгасан, гэмтээсэн, өөрчилсөн, засварласан, нуусан, нэмж оруулсан, хуулбарлаж авсан, ашиглах боломжгүй болгосон бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

3.Кибер орчинд хууль бусаар халдаж мэдээллийн систем, мэдээллийн сүлжээг ашиглах боломжгүй болгосон, хэвийн үйл ажиллагааг алдагдуулсан, хандалтад хязгаарлалт тогтоосон, ноцтой саад учруулсан бол хоёр жилээс таван жил хүртэл хугацаагаар хорих ял шийтгэнэ.

4.Энэ зүйлийн 2, 3 дахь хэсэгт заасан гэмт хэргийг үйлдэх зорилгоор мэдээлэл хадгалагдаж байгаа төхөөрөмжийг устгасан, гэмтээсэн бол хоёр жилээс арван жил хүртэл хугацаагаар хорих ял шийтгэнэ.

5.Энэ зүйлийн 2, 3 дахь хэсэгт заасан гэмт хэргийн улмаас төрийн байгууллагын хэвийн үйл ажиллагаа алдагдсан бол арван мянган нэгжээс дөчин мянган нэгжтэй тэнцэх хэмжээний төгрөгөөр торгох, эсхүл хоёр жилээс найман жил хүртэл хугацаагаар хорих ял шийтгэнэ.

6.Энэ зүйлийн 2, 3 дахь хэсэгт заасан гэмт хэргийг:

6.1.зохион байгуулалттай гэмт бүлэг үйлдсэн;

6.2.төрийн нууцад хамаарах мэдээлэл агуулж байгаа мэдээллийн систем, мэдээллийн сүлжээнд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.

**26.2.Кибер орчинд хууль бусаар халдах, программ хангамж, техник хэрэгсэл бүтээх, бэлтгэх, борлуулах, ашиглах, тараах**

1.Энэ хуулийн 26.1 дүгээр зүйлд заасан гэмт хэргийг үйлдэх зорилгоор мэдээллийн систем, мэдээллийн сүлжээнд хууль бусаар нэвтрэх тусгай программ, техник хэрэгслийг бэлтгэсэн, борлуулсан; программ хангамжийг тусгайлан зохиосон, зориудаар ашигласан, санаатай тараасан бол таван мянга дөрвөн зуун нэгжээс хорин долоон мянган нэгжтэй тэнцэх хэмжээний төгрөгөөр торгох, эсхүл нэг жилээс таван жил хүртэл хугацаагаар зорчих эрхийг хязгаарлах, эсхүл нэг жилээс таван жил хүртэл хугацаагаар хорих ял шийтгэнэ.

2.Энэ зүйлийн 1 дэх хэсэгт заасан гэмт хэргийг:

2.1.зохион байгуулалттай гэмт бүлэг үйлдсэн;

2.2.төрийн нууцад хамаарах мэдээлэл агуулж байгаа мэдээллийн системд; төрийн мэдээллийн нэгдсэн сүлжээний албан болон тусгай хэрэглээний сүлжээнд; онц чухал мэдээллийн дэд бүтэцтэй байгууллагын мэдээллийн систем, мэдээллийн сүлжээнд халдсан бол таван жилээс арван хоёр жил хүртэл хугацаагаар хорих ял шийтгэнэ.” Санал гаргасан ажлын хэсэг.

**Санал хураалт явуулах гэж байна. Байраа эзлээрэй.**

**57.1 хувийн саналаар дэмжигдлээ.**

7.Төслийн 2 дугаар зүйлийн “Хорин зургадугаар бүлгийн гарчгийн “ЦАХИМ МЭДЭЭЛЛИЙН” гэснийг “КИБЕР” гэж, 26.1 дүгээр зүйлийн “мэдээллийн сүлжээнд” гэснийг “кибер орчинд” гэж, мөн хэсгийн “зургаан сараас хоёр жил” гэснийг “зургаан сар” гэж, 26.2 дугаар зүйлийн гарчгийн “Цахим мэдээллийн сүлжээнд” гэснийг “Кибер орчинд” гэж, мөн зүйлийн 1 дэх хэсгийн “Цахим төхөөрөмж, мэдээллийн хамгаалалттай сүлжээнд” гэснийг “Кибер орчинд” гэж,” гэснийг хасах. Санал гаргасан ажлын хэсэг.

**Санал хураалт.**

**61.9 хувийн саналаар дэмжигдлээ.**

3.Төслийн 3 дугаар зүйлийг хасах.

**Санал хураалт.**

**54.8 хувийн саналаар дэмжигдлээ.**

9.Төслийн “4 дүгээр зүйл” гэснийг “3 дугаар зүйл” гэж өөрчлөх.

**Санал хураалт.**

**57.1 хувийн саналаар дэмжигдлээ.**

1.Зөрчил шалган шийдвэрлэх тухай хуульд нэмэлт, өөрчлөлт оруулах тухай хуулийн төслийн талаар хоёр Байнгын хорооны дэмжсэн саналыг танилцуулъя.

1.Төслийн 1 дүгээр зүйлийг доор дурдсанаар өөрчлөн найруулах:

**“1 дүгээр зүйл.**Зөрчил шалган шийдвэрлэх тухай хуулийн 1.8 дугаар зүйлийн 6.5 дахь хэсгийн “14.3 дугаар зүйлийн 2 дахь хэсэг,” гэсний дараа “14.13” гэж, 6.10 дахь хэсгийн “...14.11...” гэсний дараа “14.13” гэж тус тус нэмсүгэй.”. Санал гаргасан ажлын хэсэг.

**Санал хураалт явуулъя.**

**61.9 хувийн саналаар дэмжигдлээ.**

Зарчмын зөрүүтэй саналын томьёоллоор санал хурааж дууслаа.

Кибер аюулгүй байдлын тухай хуулийн төсөл болон хамт өргөн мэдүүлсэн хуулийн төслүүдийг эцсийн хэлэлцүүлэгт бэлтгүүлэхээр Аюулгүй байдал, гадаад бодлогын болон Инновац, цахим бодлогын байнгын хороонд шилжүүлж байна.

Ажлын хэсэгт баярлалаа.

Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье.

Гишүүддээ баярлалаа.

Улсын Их Хурлын даргын дэргэдэх зөвлөл одоо шууд хуралдана. Даргын дэргэдэх зөвлөлийн гишүүд Улсын Их Хурлын дэд даргын хуралдааны танхимд цугларахыг хүсье.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ

БУУЛГАЖ, ХЯНАСАН**:**

ШИНЖЭЭЧ П.МЯДАГМАА